url: =Maangmuhna 4 | Siantongluan\nHih thuteng khit ciangin ka khuadak leh vantungah kong a kihongsa-in a om ka mu hi. Peengkul awging tawh a kibang, kei kiangah thu a hong gensa awging mah in, "Hih lai-ah hong paito in. Tunung ciangin thupiang dingte ka hong lak ding hi," hong ci hi.\nThakhat thu-in Kha Siangtho tawh ka kidim a, tua vantunga tokhom tungah mi khat a tu ka mu hi.\nTua tokhom tungah a tupa pen Jasper leh Karnelian suangmanpha bangin taang ziazua a, a tokhom kimkot pen Emerald suangmanpha bangin suum pempam hi.\nTua tokhom kimkotah tokhom sawmnihleli om a, tuate tungah puanpak silhin kham lukhu a khu upa sawmnihlelite tu uh hi.\nTua tokhom panin khuaphialep hong taangkhia-in, awging leh vanging hong kipankhia a, a tokhom mai-ah Pasian kha ahi meivak sagih a kivak hi.\nA tokhom mailam tengah Kristal suangmanpha bangin a siang kilkel, limlang peekpi kiphah tuipi bangin a dum dide hi. Tua tokhom kiim a pang ciatah a nung leh a mai-ah mit a dimin a nei ganhing li a om hi.\nA ganhing a khatna pen humpinelkai tawh kibang a, a nihna bawngtal tawh kibang a, a thumna in mihing maitang nei a, a lina pen muvanlai a leeng lai tawh kibang hi.\nTua ganhing lite in kha guk ciat nei-in, tua a khate sunglam leh a pualamah mittang a dimtakin om a, a sun a zan tawlnga loin la sa uh a, "A beisa, tuhun, leh a tawntungin a om Vanglian Topa Pasian, siangtho hi, siangtho hi, siangtho hi," a ci uh hi.\nTua ganhingte in a nungta tawntung, tokhom tungah a tupa tungah a lungdamna uh ko-in pahtawi-in a phat simun\nnungta tawntungin tokhom tungah a tupa mai-ah tua upa sawmnihlelite zong bokin amah bia uh a, tua tokhom mai-ah a lukhute uh lawnin la sa uh a,\n"Kote Topa Pasian aw, nangmah in na khempeuh piangsakin, nangma deihna bangin na khempeuh omin, na khempeuh kipiangsak ahih manin, minthanna, pahtawina, leh vangliatna na ngah tawntung dingin a kilawm hi," a ci uh hi.


timestamp: atn

url: =Ka lutang tuikhuk hong hithei hen la, ka mitte khitui nak hong hithei leh ka mite kithahlupna hangin a sun a zanin ka kapkap ding hi.\nSehnel gamlakah khawlna ding bukno khat nei thei-in ka mite nusia-in a taisan thei hi leng ka ut hi. A vekpi-un angkawm hat hi khin uh a, thumanlo kim uh hi.\nA leii uh thalpeu bangin zang uh a, zuauthu bekbek a lawn khiakhia uh hi. Gamsungah thuman omloin zuauthu bekbek a dim hi. Siatna lam manawh tektek uh a, kei hong theilo uh hi, Topa in a ci hi.\nMi khempeuh a inn vengte uh kidawm uh hen la, a sanggamte uh muang kei uh hen. Bang hang hiam cih leh sanggamte khem hat ciat uh a, inn vengte khempeuh zong gensiat hat ciat uh hi.\nMi khempeuh in a vengte uh khem ciat uh a, thuman gen kuamah omlo hi. A leii uh zuauthu gen dingin kisinsak uh a, mawhna a bawl manun tawllua uh a, kisikzo nawnlo uh hi.\nSiatna khat khit siatna khat, a banbanin gamta uh a, zuau zong a phuakphuak uh hi. Kei hong thei nuamlo uh hi, Topa in a ci hi.\nTua ahih manin Vanglian Topa in a cihin-ah, "En un, amaute a sianthona dingun suangtui-in ka ze-et ding hi. Tualo ka mite bangcih nawn ding ka hi hiam?\nA leii uh thaltang lauhuai bang a, zuauthu a gen uh hi. A kam uh tawh a inn vengte kiangah a aw-zol uh hangin, a sihna ding uh a lungsim sung uhah a ngaihsun veve mawk uh hi.\nHih thute hangin gim pialo ding ka hi hiam, Topa in kong ci hi. Hih bang minam khat tungah ka phu lalo ding ka hi hiam?\n"Mualte-a dingin kapin tau un la, gamlak lonona munte-a dingin thumin tau un. Bang hang hiam cih leh tuate keu gawp a, kuamah pai nawnlo hi. Bawng ham zong kiza nawnlo a, vana leeng vasate leh gamsate a taimangta uh hi.\n"Jerusalem khuapi ninkholna ka bangsak ding a, se-alte tenna mun ka suaksak ding hi. Judah gam khuapite gamlak ka suaksak ding a, kuamah teng nawnlo ding hi," a ci hi.\nTua ciangin keimah in, "Hih thu a theitel ding mipil kua om ahi hiam? Hih thu a gentel theihna dingin Topa in kua tungah hilhtel na hi hiam? Kuamah in hih gam a kantan nawnlohna dingin bang hangin kisia-in gamlak tawh kibang ahi hiam?" ci-in ka dong hi.\nTopa in, "Amaute in a mai uha ka lah ka thukham nusia uh a, ka thu hong mangloin ka cih bangin talo uh a,\namau lungsim deihna zui tentanin a pu a pate uh hilhna bangin Baal nung a zuih man uh ahi hi.\nTua ahih manin Vanglian Topa, Israel mite Pasian in kong cihin-ah: En in, hih mite gamsai-in ka vak ding a, gutui ka dawnsak ding hi.\nAmaute leh a pute a pate theih ngeilohna gamdangah ka kithehthangsak ding a, a sih khit dong uh namsau ka nungdelhsak ding hi," hong ci hi.\nTua ahih manin Vanglian Topa in a cihin-ah, "Ngaihsun un la, numei kapte a hong pai dingin va sam un la, a kah siam tata vaikhak un," a ci hi.\nMite in, "Va kinawhsak un la, i khitui a luantheihna ding, i mitkhu a kawt theihna dingin eite hong kah uh hen," a ci uh hi.\nZion khua panin a kiza kahna awging in, "I kisia khinzo a, i zumhuai mahmah khinzo hi. Bang hang hiam cih leh amaute in i innte hong suksiatsak uh ahih manin i gam i nusia ding hi," a ci uh hi.\nTua ciangin keimah in, "No numeite aw, Topa kammal ngai dih un. A kam pana hong gingkhia thu na bil uhah lutsak un. Na tanute uh a kah dan ding hilh un la, na inn vengte ciat uh kah la hilh un.\nBang hang hiam cih leh tawlet vang panin sihna hong lut a, kumpipa innsungah zong sihna hong lut hi. Kongzinga naupangte vatmang a, sumbuka tangvalte vatlum hi.\nGamlaka ki-tha ek bangin misi luang kipaithang ding a, buhlom atsa kinusia bangin kuamah in a khawm kei ding hi, ci-in a gen dingin Topa in kei hong sawl hi," ka ci hi.\nTua ciangin Topa in, "Mipilte in a pilna uh kisaktheihpih kei uh hen la, mi hatte in a hatna uh kisaktheihpih kei uh hen. Mihaute in zong a hauhna uh kisaktheihpih kei uh hen.\nA kisatheite in, keimah, leitungah migitna, thuman leh thutang a zang ka hihna leh tuate sungah nuam a sapa ka hihna thu hong theihna uhah kisathei uh hen. Topa in hih thu kong gen khin hi," a ci hi.\nTopa in, "Vun ki-at hinapi-in vun ki-at mite gamtat bangin a gamtalote gimpiak hun hong tung ding hi.\nEgypt mite, Judah mite, Edom mite, Ammon mite, Moab mite leh a sam uh a mettom sehnel gama omte khempeuh zong gim ka pia ding hi. Bang hang hiam cih leh hih gamte khempeuh in a vun uh atlo uh a, Israel mi khempeuh zong a lungsim sung uhah vun atlohpi ahi uh hi," a ci hi.


url: =US, Las Vegas sungteng thautawh akapgawppa kitheita, mi 50 si, 400 liam :: ZOMI DAILY\nposted on 2 October 2017 at 10:29 pm Lomkholna: News, Sawltak, USA, World\nUSA, Las Vegas aom Mandalay Bay Resort & Casino ah thautawh mipi aphiak kapgawppa pen ki theikhiata cih Fox News pan kiza hi. Tua thautawh mi tampitak akaplumpa pen kum 64 aphakhin Stephen Paddock kici a, Nevada khuasungmi “Resident” khat kici hi.\nHihpa pen Mandalay Bay Resort & Casino ah zintung in aomkhat hi a, ama zintungbup lupna Room panin agalkap kici hi. Las Vegas Police te’n agenkhiatna ah tuapa amanding in SWAT Team te apai ciangin asisa in kimu cihi.\nMandalay Bay Resort & Casino ii inndawl 32nd Floor aom Room khat asaap hi a, tuapan in Route 91 Harvest Festival Concert kibawlna pen kidaldahlian ahih manin, ama lupnakhan panin mipi amuhpeuh aphengkapgawp cimawk hi.\nLas Vegas Metropolitan Police Department Undersheriff Kevin McMahill in agenkhiatna ah hihpa pen ama lupna Hotel Room sungah amanding in Police te apailian ciangin amahleh amah thautawh kikaplum cihi. Stephen Paddock ii aluanghawm gei ah amazat Rifle thau bekbek 10 valbang om cimawk hi.\nStephen Paddock pen Thursday (September 28) ni in Hotel Guest khatin zing atung ci a, tua azintungna Hotel Room panin Rifle thau honkhat tawh mipi pawibawl gualnuam in aomteng akapgawp cimawk hi.\nHih Stephen Paddock ii gamtatna, thautawh aphial kapgawpna hangin asi bekbekpen 50 bang phading kici a, aliam bekbek zong mi 400 valkhinta hi ci’n Clark County Sheriff Joseph Lombardo in genkhia hi.\nTuaban ah hihpa’n Hotel Room sungah bangci bangin tua Rifle thaute lutpihthei hidinghiam cihpen aki kansanlaitak cihi. Tuciangciang akitheihna ah thaukap pen amahbekmah hiding in ki ummawh hi.\nHih thautawh mi akapgawppa ii asanggam laiguizom khat ahi Eric Paddock in agenkhiatna ah ka sanggampa pen hihbang in adamtattheih nadingin bangmah kizoppih neilo hi. Kotheihna ciangciang ah Politics lamsang ahzong kihelna neilo, biakna lamsang ahzong kihelna neilo hi. Hihbang in agamtat pen lamdang samahmah ung, asi innkuanpih te kadahpih, ka khasiatpih mahmah uhhi ci’n genkhia hi. Sawltak #zomidaily\nUS, Las Vegas khuasung ah thau kikapna piangin tuciangciang asi mi 2 phakhin a, aliam zong mi 24 bang phakhinta cih Reuters pan kiza hi. Tua thaukikapna pen Las Vegas khuasung aom Mandalay Bay Resort leh Casino Sunday ah thupiang hi ci’n Clark County Fire Department officials te’n genkhia uhhi.\nLas Vegas Police te genkhiatna ah tua thautawi “Active Shooter” papen Casino asunghiam, apualamhiam ah om hiding ci uhhi. Koimunsan ah omlian cihpen kitheilo ahih manin, khuasung mipi te’n tua kuamsungteng nanawk khakei un ci’n Twitter tungtawn in LVMPD te’n pulakkhia uhhi.\nMandalay Bay akici pen Las Vegas Boulevard tungah aom hi a, McCarran International Airport agallam ah ahihi. Tua ahih manin Police te’n Las Vegas Boulevard lamzikpi pen khakcip uh a, khuasung mipi te ki hemkhiasak uhhi. Airport dongah buaina apianding ki patau mahmah hi.\nMandalay Bay ii alanglam ah Route 91 Harvest Music Festival kici pawipi akibawl laitak in thautawh kikapna apianggawp ahihi.\nJon Bessette kicipa ii genkhiatna ah Route 91 Harvest Music Festival ah pawi en in ka omlaitak hi a, nitak 10pm hunpawl in thauging tamveipi kaza cihi. Tuaciang in Stage tungah aom dimdiam Band te taikhia ngeingai uh a, mipi tezong lauthawng in kiphugawp uhhi.\nVideo: Mandalay Bay Las Vegas Shooting October 1, 2017\nHih atung a Video Clip nihte sungah thauging akizom in kilimzak mahmah a, tuasung ah akihelkha te adingin patauhhuai mahmahmawk hi. Tulaitak Breaking News hiphot ahih manin, athu akicianzaw in aki theihbeh ciangin Update huaite kizasak kikzel ni. Sawltak #zomidaily\nPrevious: Malaysia, Seremban ah Kawlgammi khat Heart Attack tawh mawtaw sungah si\nNext: Tulaitak Zomi vai ~ Pu Thangboi


url: =Zogam Khuapi Suahsak na (Urbanizing Zoland). A gelh - Pau Sian Lian - Laibu Saal\nHome > Thuluui/Articles > Zogam Khuapi Suahsak na (Urbanizing Zoland). A gelh - Pau Sian Lian\nZogam Khuapi Suahsak na (Urbanizing Zoland). A gelh - Pau Sian Lian\nA gelh - Pau Sian Lian\nA phazah kician taktak lian ka theihloh hang i Zogam Tedim khua ki-ukna sungah khua nonoteng kigawm siang leh 80 val pha-in, Tongzang ahih leh 30 val dingin ka tuat hi. Tua sang tamzaw tham ding hi. Cikha lam bel tuatthei keng. Tua khuate lakah ka neu lai-a kipan nung kum ciang dong dong ka zin teng gawm leng 18 ciangbang pha khinta hi. Ka zin kawikawina lak-ah lamdangsa-in ka dot kiaukiau det khat-in bang hang peuhmah in khua omnate tawng mahmah, gamla, mualkawm, kenkawm suanglak ah kiteeng hiam cih thu hi. Khua tam, mi tawm, sum omlo cih hi mawk hi. Leitang hoih ci-in hong genuh khua om lualo hi.\nTua ahih leh bang hangin hih zahta-in kithehthang ziazua i hiam cih ka dot leh, khanglui i pu-le-pate kilem lo, kitawng, kinuak, kido, gal lau, galtai, cih thute hang hi pipen hi. Hih kilemlohna thu gen ta dih ding bel hikei-in, Zogam khantoh nading lam tampi tak sung pan ka ngaihsutteh hih ki thehthang ziazua khua neuneute limtak geelsiam-in gawmkhawm theileng cih hi mai hi. Tua hih zole hang phatuamna, hamphatna tampitak hong om kha dingin ka lamen hi.\n1. Khua nonoteng khawmthei-in, milip limlim hong tam semsem leh sumbawlna phual (market) hong zai zaw ding hi. Sumzuak sumleina (trade) hong khauhpai semsem ding hi. Inn 40 a pha khua 4 kigawm leh inn 150 val hong pha ek dinga, huan pan piang mehteh mehgah ciang nangawn a kipan kizuak kileina hong khang semsem ding hi. Sumbuk zong hong tam thei ding hi. Tua lo sumbawl theih nading lampi tampi om lai-in teh.\n2. Kumpi lampan, ki-ukna tawh kisai hamphatna kingah beh ding hi. Khua neuneu (village) teng gawmkhawng thei lehang khuapi-meng (sub-town) khat hongsuak-in, khuano neu khat’ ngahtheih hamphatna pan khuapi-neu khat ngahtheih hamphatnate kingah beh ding hi. Gentehna-in, milip hong tam limlim leh lampi, lei, pilna sang, zato, siavuan siamah cih bangin mipi phazah tawh kituat, khua dinmun ciangtanna tawh kituak a kipia hamphatnate hong nawh zaw deuh ding hi.\n3. Gam tuamtuam pan huhna hong lutdan lemin, honlut, honzat theih hong om zaw ding hi. NGO zumte mahmah zong khua dinmun tawh kizui-in a kitusak hi-in i khua-ah mipi hong tam-in khuano pan khuapi-meng, khuapi meng pan khuapi suakto mawk lehang amau zong tua tawh kituak zum le huhnate hong pia thei pah ding uh hi. Gamdang tungsa i mipihte mahmah in zong khua-le-tui khantohna ding hong panpihnate-uh kigawm khawm theileh vai lianpipi, na lianpipi kizo khia dingin ka lamen hi.\nA dang hamphatna tampi om lai dingin ka um hi. Hihteng pen ommuan in ka lungngaih khak teng hi. Khuano (village) te pan khuapi-neu (sub-town) suaksak in, tua khuapi neu hong tam sesem leh pawlkhatte khuapi taktak (town) hong suak ding hi. Tua khuapi teng gawm khawm thei lehang ki-ukna phualpi (district office), tua pan state cih nangawn kizomto thei zawdeuh ding hi. Ngaihsut ding khat-ah, thunei’ khatpeuh pianna khua thupit bawl tuan cih omlo-in, a leitang hoihna zuidan, lampi sial lemzia cihdan tehna (criteria) hoih neih masak huai hi. Tua lo in thuzawhna peuh tawh hih ding hoihlo hi. Mipi makai, biakna maikaite le thunei zawdeuhte hih khuapi suahsakna nasep (process) limtak tel sitset masak huai hi. Khuapi suahsakna' hamphatnate amau i telsiang sak (convince) zawh keh hong lem lo ding hi.\nHih khuate a gawmkhawm hile hang pu-lepate phuhsa khua, neihsa leitang, ka lam kiatna ci-in nusiat ding haksa kisa mahmah ding hi. Pau-le-awkaih vai, beh-le-phung vai hangin zong a teeng khawm theilo phial tampi om ding hi. Tua mun ah, i veksik-in i kibatna ahi Zeisu Khazih sungah innkuan khat hihna le Zomi ah pumkhat hihna cih dinmun kibatnate mah siksan in hanciam huai hi.\nTua bangmah-in hih pen a thu-in gen a baih hang sepna taktak lam-ah baihngial lo ding hi. Kumpi lamte mahmah zong hih urbanization lam a kiva tawm kha ding hi. Tua ahih man-in kha 1 sung in kikhin hamtang ding cihdan, sun khatthu zan khat thu-in hih biangbuang lopthop hih theih hilo-in, hih khuapi lamzia a sin taktak, a siamte tawh kum 3,5,7 planning kigin masak huai hi. A kinusia khua a om leitang zatdan vai zong buaipi khat hong om ding hi. Kumpi-in mihau, sum nei khatpeuh zuak ziau cih bang, thautawi kipawlna khatpeuh buk tomsak cihbang, mipite’ upna tawh kituak lo biakna dangte’ sang le innmun ding peuh in a zatsim loh ding hong thupi mahmah ding hi.\nLai gelh Pau Sian Lian in Zomi eLibrary / Laibusaal ading in phalna ahong piak ahi hi.\nItem Reviewed: Zogam Khuapi Suahsak na (Urbanizing Zoland). A gelh - Pau Sian Lian Description: Rating: 5 Reviewed By: Cinpu Zomi


url: =Zomi te leh Engineering pilna ~ Pau Za Mung :: ZOMI DAILY\nZomi te leh Engineering pilna ~ Pau Za Mung\nposted on 9 November 2018 at 7:29 am Lomkholna: Article, Education, Pauzamung\nThu patna: Enigineering pilna in, mihingte tawh, a piangkhawm pah hiaa, ahun ahun in, mihingte makaihin a nuntakna dingaa aki samhpi pente lakah, khat ahi hi. Tua pilna in thuukmah mah leh zaimah mah thuahin, nam tampi tak a om hi. Ih muh ngeiloh, ih zakngeiloh nangawn zong a om hi. Tutungin, tuate khempeuh ih gen zokei dingaa, zong ih genthei keilai dinghi. Tua hiaa eite’n, nisimaa ih nuntakpih theihpak ding, Engineering pilnate bek, ka hihtheihna bang tawh kong kumh ding hi.\nZomite theihngei dan, Engineering pilna\nEite ciangin ih zaakngei leh ih theihngei Engineering pilna in, inn lam na, lampi bawlna, leii bawl na, tuitha tawh meitha ngahna, mawtaw car set tawh kisai cihciang bangbek zaak leh muhin ihnei bek hi. Tuabek tham loh, Engingeer te aki sapna leh aki lawh ziate zong, JE (Junior Engineer) lah lambu, SAE (Sub-Assistant Engineer) te lambu, AE (Assistant Engineer), EE (Executive Engineer), CE (Chief Engineer) te lah lambu mah aci veve bang aki omlai hi.\nAhih zongin, ih theihngei, ih theihngei loh; ih zaakngei, ih zaakngei loh, Engineering pilna aki ci vai khuataang khempeuh tawh kisai sepna khempeuh te ah, aki pelh theilo thuguipi khat a om hi. Tua in, gamdangte in bang cigen cih, ka theihkei hangin, Kawlgam PWC(Public Work Corporation-Pahlah kah) te’ Engineering pilna tawh kisai a bulphuh kammal(saungpoh-motto) in,\n“ Mian, Kaung, Tettaa” Manlaang, hawih, kimanh, “fast, good & economic,” acih in, hi ka salua aa, zong dik kasa mahmah hi.\nHawih cihna ah, hawihin et lawmbek hilo, too mahmah lai cihnopna a hi hi. Tua thu thumteng aki saaikimh theihtheihna dingaa geelna leh sepkhiat na in, Engineering pilna ahi hi.\nA manlan mahmah hangin hawihlo, tampi bei; a hawih mahmah hang in zekai in tampi bei; tawm abei mahmah hangin, zekai sileh hawihloh thuah lai; hihbang dante in Engineering pilna kici theingei ngeilo ding hi. Tuate in tualsung khutsiam(lettama, pazaan) te pawl bekte ii a hihna ahi hi.\nAki telzawkkaan lai na dingin;\nSing kallpi tawh inn lamhna (timber structure)\nKa Engineering sangkah lai in ah, ka structure(a kallpi) Lecturer in, a tunggaa bang thute, inn lamhna tawh a genteh danin; innkhat aki lamhna ah sing kallpi(timber structure) ahih leh, a khuam(post) in 12”x12” bang hi’n, hiangzawwl(postplate), innkamh( tie beam), innsunh (rafter), innkaan(purlin), leh kawwmzawwl(wall frame)te in 3”x2” bang hibek leh (or) akhuam in 4”x4” bang hi’n, hiangzawwl, innkamh, innsunh, innkaan leh kawwmzawwlte in 12”x2” hileh ki khaiilua, ki saaikimhlo ahih manin a etlawm lobek hikei, ki samh lopi in ahun leh asum motbei ding ahi hi. Tua in, a khuam bek ki sialo in a dangteng ki sia leh; ahih kei leh a khuam bek ki sia in a dangteng bangmah ci nailo lai leh, tua inn in, Engineering pilna tawh ki sai kilkello ahih manin, a mawknapi ahi ding hi.\nTua baanah, agol penpen in ato mahmah hangin a dangte kisia leh tua agol pen golna in, tua innaa dingin bangmah phattuam na om tuanlo, amawk napi taktak ahi ding hi. Ato uhleh tokhawm ding, aki siat leh ki siakhawm ding baanah, manlang lah manlaang ding, hawihlah hawih ding, aki samhlopi in sum bei thuahna a omloh na dingaa sepna in, Engineering pilna ahi hi.\nEngineering na aki sepna ah, a sem bulpite.\nEngineering nasepna khat peuhpeuh ah, a piding pha belbelte in;\n(a). A geelte(Architech/Designer).\n(b). A bawl, a lam(Executing Engineer)te ahi uh hi.\nA geelte (Architech-Designer)\nEngineering pilna tawh na aki sepna ah, Architech te in a thupi belbel te ahi uh hi. Hihte nasepin a tungaa ahong ki gensa, Engineering Motto teng ki saaikimh sakaa a taangtun sakna dingin a geelte ahi hi.\nTuabangaa a geluh ciangin, inn lamhna tawh ki sai gen lehang; guah tamluatna( heavy rain), huihpi nunna(strong wind and storm), ziinlinnna (earthquake)te aa kipan (natural disasters) a piangthei ding thute tawh ngaihsun kholsa in ageel uh ahi hi.\nTua natural disasters te tawh kizui in, tua inn aki lamhna ding mun lei tangh nam( type of soil) theihna dingin soil test, huih khauhna(maximum wind speed) theihna dingin a beisa aa a piang ngeisate kan ding leh, nisuah nitumhna leh a lei lupzia tawh ki zui aa inn aki ngatsakna ding(orientation)te zong ngaihsut phat mahmah ding akul ahi hi.\nInn ngatna(Oreintation) athupit dan\nInn aki ngatsakna ding geelna ah, ni suaktuung nizangh(sun rays) pan aa aki ngah nilumin, mihingte cidamna dingin ahawih mahmah zatui namkhat bang ahi hi. Tua ahih manin, inn a ngatna lam ding aki geel ciangin, inn khat sungaah aki tam omna penpen ahi, leengnaa khaan( living room) leh lupna khaan(bed room) te bang, nizangh kaap theihna dingin, sisuahna lamah aki kawih hamtangh ding ahi hi.\nSunlam, nisat mahmah ciangin, tua khaante, nizangh in kaap hileh, kawwm(wall) leh ceiling te in tua ni lumteng huupin, zaan khuamial, khua vot ciangin, tua a nilum daat teng, khahkhia kikin, tua alum daat in, mihingte aa dingin dammawhna piathei ahih man ahi hi.\nAsem, abawl, a lamte (Excuting Engineer)\nHihte in, Architechte geelbang teelteek tawh alam dingte bek ahihi.\nKua zaw mawhpuak?\nTua ahih manin, hihbang Engineerte nasepnate khat peuhpeuh thu khat peuhpeuh hang tawhin, ki siatna khat a neih leh, tua hangin supna baaina bek hilo, mihing nuntaakna abei zahdong bang ahih leh, Architech te hang maw, Structural Engineers te hang maw( gamdang bang hileh) ki kan pah( court of inquiry) tiu-teuin, ahi zawzaw thu ngaattakin ki bawlpah hi. A mawh zawzaw thongdaan ahih kei leh sumdaan ki liau sakpah hi. Supna leh baainate lulhna(compensate) ding bel, Insuarance Company te tawh aki sai hi. Ahi zongin ei gamah tuabang a omngei naikei hi.\nKa gennop thute aki telzawk kaanlai na dingin, Zomite tawh kisai, kei mahmah tuahkhak ngei thu tampi takte lak panin, thu gukbek tawh kong kumh ding hi.\nZomite lakah Engineering pilna anei a tam naikei hi. Athei sunsunte in lah a pilna uh zui in zat ding a tumh keizel uh hi. Tuabaan ah, theilo ci’n hilhin lak lehang, ahong awlmawh keilai uh hi. Tuabang ka cih theihna in a nuai aa genteh nate tung panin aki telthei hi.\n(a). Laaitui Maansuang lei.\n1968- kumin Laaituite’ Maansuang Suspension Bridge Mizo tapungte in a kaapsat uh hi. Tua aki sia gunlei puahkikna dingin ad hock committee kiphuan hi.\nTua laitakin ke’n PWC(Pahlahkah), Rangoonah ka sep laitak ahi hi. Keima tumhtakin tua gunlei lim phatakin aki bawlkik lohkhak ding ka lung ana hi mawh mahmah hi. Banghang hiam cihleh, keima khomin Engineering pil na ii a manphatna telzo ka hihman ahi hi.\nKeizong PWC Head Office, Design Section ah paiin, Maansuang lei tawh asau na(span) aki naihthei belbel ding Suspension Bridge Drg: khat teelin, ka khasum lang mah bei in ka lei aa, Committee Chairman pa ka khak hi. Ka khakbek hilo in, tua drawing ii thu a teltheih na dingin limpha takin ka telgen lai hi.\nAhi zongin committee in tua drawing na awlmawh kilkello in, atheih ngei sa dankhat uh tawh nana bawl phakik ziau lel uh hi. Ke’n ka neih khem peuh phial bei in ka piak banglo in, kuamah in ahong thusim sakkei uh hi. Tua ahih manin, tua lei in, a sauveilo in aki siakik pah hi.\n(b). Tua, no Engineer pilna in ki zangthei kei.\n1989- kumin, Maansuang leii puahna dingin aki kanhna in sum tawm ka bei kei hi. Aki ngah ciangin K 320,000 bek aki ngah hi. Tua sum aki ngah na ding aki hanciam laitakin kuamah in ahong huhloh uh, banglo in, ki ngahin aki sep ding ciangin, hausate tung panin aki tuhngah zokei hi. Ki lung himawh lua ahih manin, Suspension Bridge Drg: khat ka piak leh, “ Tua, no Engineer pilna in ki zangthei kei,” ci’n ahong ki sangkei hi. Tua leite in, Engineerte in a etcik( monitor) lohna hangin, a sepdan abawl dan a maanlohna hangin, a bei tuaklo dingpipi ah a bei baanah, too-lo pah ahihna bel, aki nial theilo ding thu ahi hi.\n(c). Zomi Diamond Sumbawl( Diamond Dealer) Mihaupa’ inn\n1982- kum pawl dingin, diamond (sein) sumbawlin nei aa ahau mahmah meltheih Zomi khatin, Kawlpi a hawihna penpen munah innmun khat nei ahihna; tua a innmunah Kawlpi khuapi akhai ding inn hawih mahmah khat lamh ding tumh ahihna; kei kiangah aki sap Drg: leh BQ ka bawlsak na dingin huhna ahong ngen hi.\nKeizong, hau mahmahaa, Engineering pilna paakta in a thupit laktheihlai lai Zomite lakah a om lamtak ka theih ciangin, ka lung lah damsi, lah ka ki paakmah mahkaan hi.\nKei zong, tuabangaa ahong ngetteng thanuam takin, a tupna bangin Kawl pi khuakhai ding takpi ahihna tawh ki zui in latest model tawhin ka suaih sak hi. Tuabek hikei lai, a phawk khakloh ahi, bang zahtak bei ding cih zong, rough estimate zong, flat rate tawh ka tuatsak ciangin, tualai sum tawh K 12-tein bang bei ding ahihna zong ka hihsak behlai hi.\nTua baanah, GTI Engineer Supervisor khat khasum K 2,000/- tawh cialleh, tua inn lamh a mansiangna ding kumkhat kaan sawtlo dingaa, supervising charges K 24,000 kaan beilo ding hicih zong deihsakna leh lung himawh na takpi mah tawh ngaihsut na ka pia thuah hi. Tua bangaa ka gente kul a saklohna, sum a mawkna aa abei ding hicih, a ngaihsut lamtak bel, a mitheek in ka telthei pah hi.\nTuazawh kumkhat zawh ding ciangin ka innkuanun khua ciah ding Kawlpi ka tunuh leh, ka zintun na uh ah hong delhin, ka limsuaih sak tawh inn lamh ki panzo in, a langtaang sangin a tamzaw bang manzo a hihna a hong gen baanah; ka va etsak na dingin ahong sam hi.\nKei zong pai in ka va etsak leh, a inn pongsann a gaal panin ih et ciangin, kei suaihsakna bang ana hi bilbel hi. Ahi zongin a sunglam aa a nasepnate bel, pilna tawh hilo, khutmaa(letza-workmanship) bel taw-letza hi’n, ka muhphet in ka khuasitmul bang tholiang zahdongin ahi phiatphuat(ciann) mahmah hi.\nKua Supervisor tawh sem ahihna ka dot leh, Pazaan siate siamlel ahih manin, a nungzui teng tawh sem ahihna hong gen takpi hi.\nBangzah taktak beizo ahihna ka dot leuleu leh K 10- tein val beizo hong ci hi. Tua inn a mansiang dongin a seplai na ding atawm belbel K 15- tein bang beilai ding ahihna, olno takin ka tuatsak theipah hi. Tua hileh, tua inn a mansiangna dingin K 25- tein peuhmah abei ding ahi hi.\nTua inn lamhna tawh kisai a huamin ka genin ah, ka cihbangin Supervisor khat cial hileh, a khasum K 24,000/- kaan a beikei ding hi. A inn in, pilna tawh a lim ki suai bangin ki lamh hileh a hawihdan ding bel, tua laitakaa Kawlpi khua sungaa latest model suallo ding ahi hi. Nasia mahmah ding hi. A sum bei ding bel, ahi linnliann cihbel omthei lo ding ahih hangin, kei tuatsakna tawh tawmbang plus or minus K 12- tein bangbek hiding ahi hi. Tu in, K 24,000 a iiplahna hang bekbek in K25-12=13-tein a beibeh(sup) lawh baanah, a inn a semte ki ciatlohna hangin, a hawihna dingzah in ahawih zopal palkei lai hi.\n(d). BAG, Tedim Biakinn tawh kisai thute\nHih Biakinn tawh kisai thu tampi tak ki genkhin zo aa, tu in Engineering pilna tawh kisai a thupi mahmah ih genleu leu ding hi.\n1986- kumin, Bethel Assembly of God, Biakinn, Tedimin, K 100,000 val man ding tawh ki gelsakin aki septak ciangin, a lungdam nazah uh tawh ki tuakin ana thupi simlohna hangun, Engineering pilna ii saungpoh tawh aki tuak kilkel kei hi. Ahih hangin, tuabangaa ana hihna uh in, anuai aa thute hangin khial ka sakei hi.\nSingapore khawngaa innte 20/30 storeys te bang, kei nangawnin ka et bekin, anuai aa akhuam ki dawkte in, higeeng’ gaang’in, muanhuai tuak hetlo hi. Ahi zongin ka Engineering pilna tawh ka ngaihsut zom ciangin a muanhuai mahmah ding ahih lamtak telmah mah ka hih manin ka muang mahmah hi.\nBAG, Tedim biakin zong, aki design in, RCC structure tawh kigel hiaa, a mau mitmuh pakin ah, muanhuai hetlo ding tawh kibang mah ding hi. Aki geelna ah, a muanhuai danin, ahi linnliann aa aki design zawhciangin, amuanhuai zawkkaanlai na dingin(safety factor) 50% bang aki behlap lailiang ahi hi. Eg. Khuam tawi 100- apua ding khat tawi 150 pua dingin aki design ahih na tawh aki bang ahi hi. .\nDesigner in tuabangin safety factor a tamlakna in, amau aa dingin lung muanna leh ngaihmuanna a neihna ding ahih man ahi hi. Tuabangin hih lo hileh, ama design innkhat in huihpi nun simin, ziinlin sialin bang aci taammaw, ciktak ciangin ahong puuk thong taammaw!, cih hi tawntung dingaa, lungnopna, lungmuanna, ngaihmuanna omthei ngeilo ding ahih man ahi hi.\nTaangthu tomno(anedote) khat tawh helhpak lehang:-\nSiavuan khat leh Engineer khat aki hona ah, Engineer pa in Siavuan pa kiangah, amau mi cina a bawlkhialh uh leh, leisungah ki phumin ki selcip thei pahlel hi. Ahi zongin, Engineer te a khialhuh leh ki sel theilo, ki mu kinkenh ahih manin, lungnop cih omtheilo hi, ci hi.\nTua ahih manin, Engineerte in a geluh leh, aniam geel (under-designed) ngeiloh na dinguh, a uang geel tawntungna dinguh ngaihsut belhin aneih dinguh akul ahi hi.\nHih safety factor tawh kisai in, hihbangin percentage tampipi tawh kituat leh, manlang leh tawmbei thei diai hiam? cihthu in a dothuai thu ahi leu leu hi. Ahi zongin economic ih cih ciangin pauklap hawih mahmah thu(reasonable) ahih kul ding hi, cih zong, aki telloh khak ding lung himawh huai kasa hi.\nTua ahih manin, BAG Biakinn a kallpi in, RCC(Reinforced Cement Concrete ) tawh hiaa, muanhuai mahmah ahih manin, a kawwmin apua ado ding (bearing) hilo, adal lel dingbek a hihmanin, leiseek tunhlangh (half brick-4 ½”) dingin aki gellel ahi hi.\nTua hiaa, Biakinnpi a buppi (4-storey) aa dingin leiseek aki samh vekpi in, 300,000 ahi hi. BAG in sa ahong gawh tungtaangin, upa Bu Kam Cin Hang in a BQ a etkik leh, leisek kisamh 300,000 amuh ciangin,” aa…,hawih pah liann ei! en! Mualtuk ah leiseek ih halsa 300,000 ih biakinn buppi lamhna dingin ki cingpah liann ding hi ei!,” ki paaktak tawhaa a cihin, tuciang dong ka bilkha ah a luailai hi.\nTua a lamh laitakun a en dingin hong sam, ka cih tungtaangin ka check leh, a nuainung storey kiu-keu(a biakinn buppi ii seh 1 /30) a kawwm sahna half brick( 4 ½” ) ding kimlai, ka muhkhialh kei leh pi 3(3’) phial mahmah sahin ana lamhna ah, a biakinn buppi aa acing ding aki ci leiseek teng khempeuh, tualai bekbekah beikhin pahthong hi.\nTuabangaa a hihna in, hun tampitak beibehin, tawmbei hetlo ahih baan ah, a biakinn hawihna ki siasakin, aakno khebok aki cite (or)senthi-dauh natna mahmah bangin, abill liahluah hi.\nTua ciangin, a nuainung pen storey zong, drg. sungaa a dimension bang in ki lamhlo in nana ki khel ahihna zong ka mupak hi. Hihte in kei pai tung taangaa ka heem muhpak thute hibekaa, keinua aa ana hihzop laite uh ah bang ana cihuh cih ka genthei nawnkei hi.\nAhi zongin ka lungnoplohna ah, a kallpi RCC mah in ana hihmah taam maw; tua hilo aa sing (timber) ahih kei leh siik(steel I, C,T,L beam)te khawng tawh nana laih maw; tuabangaa ana laihuh leh a laihnate uh ii khauhna(strength) tawh ki zui in aki laih ding zong tampi tak omlai ding aa, cih ka ngaihsunsun thei hi.\nHihbangaa ka gen hamhtanghna in, kei gel khialhna hangin bangmah pianglo ding a hihna, ka ki suang kilkel kei hi. Ahi zongin, kei ka ki suan kei phialmah leh zong a dangte ahih ding ka lung ahi mawh zawkman ahi\n(e). Evangelical Baptist Church, Tedim, Biakinn\n1987- kumhi ci ingh. BAG, Biakinn, Tedim Drg. leh BQ ka manzawh ciang ahi hi. Kei kiangah EBC, Tedim upa pawlkhat makai in a biakinn thak lamh na dinguhaa aki samh Drg: leh BQ dinguh huhna ahong ngenuh hi.\nTuabangaa ahong pai uh ciangin, keima tumhtakin, thupi ka ki sasim pianpah hi. Banghang hiam cihleh, EBC ih cihin, ih Zomite sungaa mipil, miciim, miteii, mihau aki citeng ki kaihkhopna Pawlpi a hihman ahi hi. Tuabangaa huhna ahong ngetuh teng ka manzawh ciangin, BAG, Tedim te mah tawh a lungdamna uh kikimh ding ahihhangin, tuahpha kisa in ataai pihpah vinghvengh uh hi.\nTuabangaa ka cihtheihna ahangin, tua Drg: leh BQ tawh kisai gen ding, lak ding, hilh ding tampitak a om ding kimlai, amau tuabang tawh aki cingzo pah a sak manuh ahi hi.\nSenior Pastor pa in hong sam phawphot\nAtungaa bangaa ka cihtheihna thu in, tuma kum 10-val lai ding, khua ka ciah khat, Tedimah ka omlai takin, a Senior Pastor pa un a biakinn uh a et sak dingin, hong samphaw phot hi. Tuabang ciangin kei zong, a beisa aa ka lungsim noplohnate hong vengh kinghkenghin, lungdam leh ki paak tak tawh in ka zuipah hi.\nBangtak ahi taam maw ka cih simsim leh, Biakinn ka tunuh ciangin, a Biak inn ceiling( 16’ bang asang ding) tungah, kahlei khungto liangin hong kah sakin, keima geelnate, amau thu tawh a nasep, a nabawlsate a muanhuai takpi mah hiding hiam? cihna tawh ahong enkik sak ahi gige hi.\nTua ceiling tungah, kuamah dangin hong zuilo, ka kahtoh leh, khuamial bikbekin, datmei( torch light) khat de in, ka enkawi kawi hi. Tuabangaa ka et kawikawi na ah; pilna leh siamna takpi tawh a tawmbel K 100,000 val man tawh aki geelaa aki tuat RCC(Reinforcedment Cement Concrete) innkallpi(structure) teng khempeuh, sing(Timber) kallpi tawhin ana ki laih ka mugiau hi.\nSuangpial aki ci in, anuai aa a paikha khempeuh mah a suakta zo ngeilo Zomite thaang(trap) khat ahi hi. Tuabang keekmah hi ei! Hihin Biakinn ahi kimlai, Suangpial thaang a batkhaak ding, ka ommuanin ka ngaihsun khathei zelzel hi.\nHihbangaa ka cihtheihna in, innkallpi(structure) dan bek hilo, RCC leh Timberte ii dan leh zia theitel aa, kei ahong theihsak kei hangin, a thei leh a siam designer khat kumh( consult) in, RCC tak panin Timber Structure tawh systematically leh methodically tak tawhaa a laih ahih leh, tua in a lungnop huaipah hi.\nTua hilo aa, lettama, pazaante tawh RCC ding kimlai, Timber tawh alaih ziau khawng ahih leh, tua in Suangpial taktak ahi ding hi. Banghang hiam cih leh, RCC thaa(strength) leh Timber thaa in, ki khailua ahih man ahi hi.\nKa thunget na\nTuabang aa aki hihgawpgawp Biakinn bangkhat, huihpi nun guahpi zukkhat, ziinlin khat tawh ki tuakin a ki khoplai takuh ahih leh, tua in leitung ah Suangpial lian penpen khat ahi ding hi. Tuabang thu ka zaakkhak, ka theihkhak lohna dingin thu ka ngen tawntung hi.\n2005- kum pawl dingin, khua ah ciah ding, Tedim ah ka tungto hi. Tua lai takin, EBC, Tedim biakinn aki lam manzo in, aki hong tuung ana hi hi. Tua biakinn thak, ka gaalet phetin ka mit ahong la zallmah khatin, aki design bang ahihloh lamtak ahi hi.\nTua in, aki design lai in, tua biakinn in, Zogam khuapi, Tedim khua a tawi sang ding ahihna tawh ki zui in, ahi ngiamhnguamh, a biakinn sung lutna dingmai kongpi(Portico) ah aki lut tao-tao ciang bangin, khuasitmul tho in, ih tunbang asaang nganggngangg liangna ding, ahi ngiamh-nguamh (grand) mah ding tup na tawh aki geel ahi hi.\nAhi zongin, a taktak ciangin, tua Portico in, aki geelna bang hi peuhmah lo, ahi diai-duai, ahi thellthall, api suahhetlo ahihna in, ka mit hong dongh pah liann ana hi gige hi.\nHihbangaa ahihna ahang ka dot leh, amun ki cinglo ahih manaa pi 5’ a na khiap uh ana hi hi. Amun ki cinlohna dingin, amau hong puak dimension leh contour bang dan tawh aa aki design ahi hi.\n(f). Tedim Bible College\n1980- huam, Rev. S. Pau Khan En in, BBC ah AGS a seplai ahi hi. Khatvei, TBC (Tedim Bible College) lamna ding, a meltheihte khat in huhna pia nuam a hihna; K 12- 16 tein a bei ding LST sanginn khat lamhna dingaa aki samh, Drg: leh BQ ka bawlsak na dingin huhna ahong ngen hi.\nKei zong, ka hihtheihna bangbang tawh ka lawmpa deih buang ci’n sun tawh zaan tawh cihphial dingin, nipi kal khat sung ka bawlsak hi. Ka manh zawhciangin, a mite khat a la dingin hong sawlin, tuapa in ahong leenlaak ziau lel hi. Tuabang ciangin, Zawng leh uungdii gah(monkey and coconut) taangthu mah ka phawkkha zel hi.\nBanghang hiam cih leh, amau tuabang tengbek tawh kicing pah a sakkhak man uh, ahi hi. Kamdawn tawh ka zaakkik thu in, khatvei huihpi a nun lehtua sanginn puukin kicimh hi, cih thu ahi hi.\nBangmah tawh aki tehthei vetlo, Laaituite\nMaansuang lei lamhna dingin, Laaituite in ahih leh, Engineering pilna ahi, Drg: leh BQ a sanin a sangthei vetlote ahi hi. Tua ahih manin, aki tehpih theih ding nangawn zong a omvet kei hi.\nZawng leh Uungh gah( Monkey and Coconut)\nSumhaupa, BAG Tedim Biakinn, EBC Tedim Biakinn leh TBC te in, a pualamah bawlsak hile uh, K 100,000 nuai tawh aki ngahzolo ding Drg: leh BQ te, a valthong takpi in a ngahuh ciangin, Zawng in Uungh gah atuah ciang in, tuahpha kisa in a taipih pah vinghvengh mah bangin, zong ahong nung heikik kilkel nawn beekkei uh hi.\nZawng tawh aki batlohna uh\nZawngin Uungh gah a taaipih hangin, koici kheh ding cih a theihloh ciang in a nusiat pah banglo in, amau ahih uhleh, a cihna ding theilo pimah in,tua Drg: leh BQ te mah zuilopi mahin a kiplet bilbel uh hi. Tuabangaa ahih na uh in, supna lian mahmah leh luangthu baanthu ciang dong ahong tun thei ding thu ahi hi.\nIh Zomite in ahih leh, Engineering pilna tawh kisai, sepna bawlnate ah, hihbang in aki lopthop hih gawpgawp hangin, ih Pasian hawihluat man ci ding ih hiam, tuciangciang bangmah gentham ding tuahsiatna ih tuakkha ngei naikei hi.\nTuabangaa ih tuahkhak ngei nailo in, Pasian hong hehpihna in, bang tanvei ciang( grace period) cihin, kuamah in a genthei kei hi. Tuciang dong tuakngei nai saplo ih hih ciangin, cihbek tawh ih omom dingin zong, aki awihuai nawnlo thu ahi hi.\nTua ahih manin, hih a tungaa aki tuakkha thute panin, painful lesson in la aa ih ki puahphat mahmah na ding tupna leh ngimna tawh in, haksa sapipi aa ahong suaksak ka hi hi. ( Excerpt from Pau Za Mung’s Memoirs)\nPrevious: Ngakkhol in\nNext: Bukkhuh Nakbing bangci kidal ding\nPau Za Mung. says\nAh Vaan’ pu,\nHihbang aa ka article tawh kisai na hong aw vaansak, aki gentheilo ding zahdongin ka lung na dam mahmah hi.\nYah Liante’ pu\n17 November 2018 at 6:50 am\nIh tuahkhak thute kibang thei peuhmah ahih manin, ka ommuan in ka lung na kim tuam peuhmah ei Yah Lianpu. Ahunhun in hong gelh thuahthuah lai o! Ih mite’n a phawk khak kik ding uh zong kisam mahmah veve leuleu ding hi ei.Ol ngah lua kha ahih manin a manphatna kitel zolo hi meek ding hi. Tu lai kumpi budget tawh a kilam leii, lampi leh inn cihte pawl zong, a thu ka gal zak bek zong, ka ihmutmawhpih thei zel peuhmah hi. Ih mihau contractorte in zong ih gam ih leii leh ih mite hong it hong deihsak theih taktak ding kisam nasa pen mah sa ngaungau ing.


url: =Laibu simsim zo le'ng\nZomi sungah ‘theih tam, tel tawm’ cih kammal hong kizat mahmahna ahang hoihtak kanin hilehang laibu leh laisim a thupisim het lo ih tam luat man ahihi. Migen zaakna ciang bek tawh tampi tak lungkim lel uh a, kician taka kan ding hileh laibu asim hong kul ding ahihman in kuamah in hun pia zo lo uh hi. Pawlpi sia pawlkhat pen migen zaakna ciang bek tawh a lungkim lel uh a, bangmah kan beh se lo uh hi. Laisiangtho mun khat hong lem ziau in, gual khat khong hong sim ziau lel a, tua tawh nai khat val sung bang elzen in thu hong gen thei uh hi. A thugenna ah midang gensa khat peuh hong genkik in, ama hoihsak leh san theihdan peuh hong gen a, a kaal lakah ciamnuih khat leh nih hong hel kiaukiau thei lai hi. A za a ngai mipite nuinui sak zo uh ahihmanin cim lo uh hi. Ahizongin ciin ding vom ding tampi om khollo pah hi. Tua thugenpa in a Laisiangtho taang sim ii deihna leh tupna cian takin theiin gen thei hileh pawlpi mite pawl taitai cih bang om lo kha ding hi. Tua thugenpa in mipilte leh Pasian mizat Misiangtho te laigelhte khong sim in kician takin thukan hileh a thugen in vaang hong nei dinga, a Laisiangtho taang sim ii deihna leh ngim bulpi hong tel ding ahihman in mipite aa ding panin zong hong zaaknop mahmah bek tham lo in mangngilh pah cihbang hong om nawn lo dinga, Pasian thulaigil ngai takpi nuih nilohna leh lusukna cihte hong tawmzaw deuh ding hi.\nItna tawh "Zo Sunni" pa'n,\n1/27/2018 02:42:32 am


url: =India, New Delhi ah innkuan mi 10 tak innsungah aki khailumsa in kimu :: ZOMI DAILY\nposted on 2 July 2018 at 2:12 pm Lomkholna: India, News, Sawltak, World\nIndia, New Delhi khuapi sung aom innsung khatah innkuan mi 10 tak aki khailumsa in ki mukhia cih Reuters pan kiza hi. Sunday ni in New Delhi, Burari vengsung aom innsung ah aki mukhia ahihi.\nTua mi 10 tepen amit ki tuamcip in, akhut uhzong anunglam ah kilehhensa in aki khailum uh ahihi. Tua mi 10 banah adang mi 1 zong asisa mahin sualtung ah kimukhia a, avekpi in mi luang 11 tak asisa in akimukhia ahihi.\nTuabangin innsung ah aki thatlumsa in akimu misi 11 tepen pasal 4 leh numei 7 hi a, naupangno Teenagers zong kihel uhhi. Burari vengsung aom a innvengte’n hihte innkuan avekin asisa in om cih Sunday zingsanglam in amukhiat uhhi ci’n Police te’n genkhia uhhi.\nMedia te genkhiatna ah sualtung ah asi khatlobuang, adangteng pen inntung Ceiling zawltung panin akikhaisa in asi uhhi ci’n genkhia uhhi.\nPolice Official te’n agenkhiatna ah hihbangin innkuanbup aki thahlupna ahang taktakpen kitheician nailo a, aki limkansan mahmah laitak hi cihciangbek genkhia a, athu akician in bangmah pulakna neinuam nailo uhhi.\nNungdiak June 18 ni inzong Burari Market ah migilo Gang te kitawnggawp uh a, inn khatlekhat ki haltumsakgawp uhhi. Tua buaina hanginzong mi 3 takin sihlawh in, adangzong mi 5 bang liam uhhi. Tuazawh asawt hetlo, kalnih khitciangin Burari vengsung mahah hihbangin mi tampi kithahlupna apiangkik leuleu ahihi.\nPolice te’n hih migilo te gamtatna “Gang War” nihte pen kizopna om ci’n genkhia uh a, amakaipi pen 2013 kumpek in buaina apiangsak zelzelkhat kici hi.\nVideo: In a shocking incident from Burari in Delhi, 11 members of a family were found dead inside their home. Some of the bodies were found hanging and other with their hands and legs tied. Out of the 11 dead bodies found, 7 were female and 4 were male. No suicide note has been recovered from the house and Delhi police is investigating all possible angle.\nHih buaina apianna innsungah thagum tawh kibuluh in akilut “Forced Entry” cihbangzong ki mukhialo a, migilo te bangci bangin innsungah luttheihiam cihzong lamdang kisa hi. Tuaban ah misiluang te aki sitcian cianginzong thautawh kikapliamna cihbang bangmah omlo cihi.\nAvengsung aom meltheih khatinzong agenkhiatna ah hihte innkuan pen amauleh amau aki sihbawl hipeuhmah loding hi. Saturday zanlam inzong kaki mulai uh a, bangmah lumkhamna neihtuak hetlo uhhi ci’n genkhia hi.\nSualtung ah asisa in akimu pen kum 70 aphakhin nupikhat hi a, tualo khempeuh inntung Ceiling zawltung panin akikhaisa in asi uh ahihi.\nMore: India ah pasal khatin anu asihzawh kum 3 sung Freezer sungah kemcip\nHindustan Times Newspaper te genkhiatna ah hih innkuante pen hih innsungah aomzawh uh kumtampi sawtkhinta hi. Kum 20 bang valkhinding hi. Ahi zongin aomna inn uhpen amau neihsa hilo in, mihau Businessman khat ii neihsa hi a, tua Businessman ii naseppen Plywood Shop leh Dairy cihte kibawlna aneikhat cihi.\nPolice official Rajesh Khurana in Reporters te tungah agenkhiatna ah hihvai pen limtak in kiuli panin sitcianna kinei in ki kankhiading hi ci’n genkhia hi. Sawltak #zomidaily\nPrevious: Malaysia gamsung Operasi kipanta, zankhatthu in mi 229 kimankhin\nNext: Cingno kiang a laikhak (1) ~ Tg. Kham Khual


url: =ZCD vote na piak hang in na supna ding om lo\nZomi te ih om om na ah tawmlua hang, tha hat kei hang ci in mawk om leng bangmah ki sem zo lo ding hi. Tua a hih manin dinkip ding leh ki pawl khop ding thu pi hi. Nidang in ZNC hun lai pek pan in tu a ZCD dong hong om pih ih biak Pasian tung leh makai tetung ah ih lung dam hi. Zomi te in ZCD in meekuang a lui thei ding a hih nak leh ZCD vote piak hamtang pel mawh ding a hihi. ZCD (Zomi) pen ih sihpih ngam kul a, ih nuntak pih ngam kul hi. Nau pang hang cih na om lo a, Zomi ih hih nak leh ki pawl khop theih ding, Zomi a din pih ih hih na angtang huai hi. ZCD pen pawlcing ding in ih thahat ding ka deih hi. Gamdang tungsa Zomi te in sum bek ci lo a ih gam a ding cih ngim na ih neih kholh kul hi. Kawlgam a om Zomi te in nuntak khuasak haksa lua in Politics lam pen kua mah in ki thei lo in ki sem zo lo hi. Tu in tawmtawm bek ki theikiau kiau kha pan hi.\nBangbang ahi zong in Kawlgam ah ZCD in kiteel na lutthei ding a hih nungsang, Zomi te in panpih kei mawk leng Zomi ih hih na bang hi mawk dinghiam?Kawlgam ah Zomi ki pawl na min tawh kiteel na alut thei kua om hiam? Ki pawl tuam tuam tam pitak te in bang mah sem zo lo uh hi. Tu lai tak a ZCD pen Kawlkumpi in meekuang luikhuan hong piak nungsang tu a hunhoih pen khahsuah loh ding thu pi hi. Mailam hun ah zong ZCD hong om den ding maw ki thei lo hi. Gamdang a om Zomi tampi tak te in vote pia thei lo hi, a hi zong in ih gam a om khat in vote a piak theih na ding in midang te ih tawsawn thei lua hi. Vote tangkhat ih cih pen man pha hi. Vote tangkhat hang in gamkhat kilam dang zo hi. Zomi ih veina, gamleh minam ih it taktak na tawh nasep ding kisam hi. Zomi a ding in mai zum lo ding hi hang. ZCD pen pan pih taak hi.Sumtawh ih huh zawh keiphial leh zong vote tangkhat ih pia thei hi. Ei tektek in vote Ih piak theih kei leh zong midang te ih hanthawn sawn thei hi. A zenzen in bangmah lah huh nuam lo in na om leh gensia kei beek in.Ki pawl khop ding leh ki thanem sak lohding thu pi hi.\nZomi khem peuh in ZCD vote ih piak theih na dingin han ciam ni. Vote ih piak hang in ih sup na om lo hi. Bangmah sup na om kil kel lo pen banghang in pia lo ding ih hi hiam? 2015 kum ki teelpi na ah ZCD in a ngah na ding in Zomi khem peuh in ZCD vote pia a, ih pan pih ding thu pi hi. Tu tung a vote tangkhat na piak hang in ih Zogam suakta zo ding a, ih supsa gam leh mun, sup na tuam tuam te ki ngah kik zo ding a,khangto in khangki lamdang zo ding hi cih phawk in.\nLunggulhna, tupna kician nei a, a hanciam mi ading in hih leitungah a piang zolo ding a om kei hi.


url: =Tehpih omlo Tuunnu itna ~ Dong Mung :: ZOMI DAILY\nposted on 5 May 2020 at 2:20 pm Lomkholna: Article, Dongmung, TuunlehZua\nIsaiah 54: 10 “Bang hang hiam cih leh mual liante kihemin, mual neute a kikhin zongin nang kiang pan ka itna kip paikhia ngei lo dinga, na nopsakna ding keima thuciamna kiin lo ding hi,…”. I Nute’n bangzahtakin hong it hiam cih Canada gam a thupiang tungtawn in lungngai pha in, I Nute hong itna phawk kik dih ni!\nTuma kum tam lua nailo khat in Canada gam a thupiang hi bang ahi hi. A ithuai mahmah naupang David in leitung nate a sin, a phukhia dingin hong piang khia hi. A nu zong nuam mahmah in nuihmai siusiau den mai hi.\nNikhat a tapa David a ihmut laitakin Luai ah sialin amah Huan ah a pai hi. Huan sungah a vak lai takin upmawhlohpi khat in a inn uh mei in hong kaang hi. Huan sung panin a khua daak leh a inn uh kaang keei ahih manin thakhat in tai vingvenga a tapa honkhia dingin inn sungah a lut sawm hi.\nKaamsiatna tawh nupi nu tuanna motor hong tuahsia in a nu hong si hi. Tua thu a zak ciangin a tapa nuam sim pian hi. Tua ciangin a nu teenna innah pai in a nu lai thupite encian dingin hong pai hi.\nTua bangin lai thupi dinga a upmawhte a etkawikawi leh a nu thu ciaptehna(diary) laibu lui mahmah khat hong mu khia hi. Tua laibu a et ciangin lamdang sa mahmah hi. A laibu sungah\nDavid pen kisiikna lianpi tawh ‘ka Nu’n kei hangin hibang a thuak himawk maw’, ci-in khitui luangin a kap hi. Ahi zongin ziakaai lua ta hi. Sanggamte aw na Nu hangin na maizum in milak ah na zumpih ngam kei kha hiam?\nNang sam mam zilzial ding hong deih manin ama sam ton chingcheng a, nang sam zol dikdek ding hong deih manin ama sam keu geugau hi! Nang melhoih in na nosuah niknek nading hong khualna in ama mel ham suah gemgam in melsiat lawh hi!\nNang duang cing in na etlawm nading hong khualna in ama eelkul khiukheu liangin nang hong puapua a, ama’n duang cinloh lawh hi! A etlawm zilzialin na kizep theih nadingin amah a keek chipchiap tawh om lawh hi!\nNang gilvah in nuam tak na om theih nadingin ama gilkial in khuisa zaw hi! Mite lakah na maizum loh nadingin ama’n simmawhna, kona, maizumna tampi hong thuak lawh hi!\nMite bangin na pil, na siam ding hong khualna in, ciintui guh kaang liangin nang ading nasem hi. Na tuunnu a pham nua ciang kisik kik in naubang na kah sa’ngin tang bang a dam lai, lungdamko in ama adingin nungta in! Dong Mung\nPrevious: Tulaitak Malaysia Covid-19 pulpi Lock Down vai in Zomite haksatna zia\nNext: Numeite a siasak thu nam (9) ~ Job Cinpi


url: =University sangkahna ah sangnaupang te suakta takin teeltheih khuan :: ZOMI DAILY\nposted on 12 June 2020 at 2:32 pm Lomkholna: Article, Education\nKhantoh theih nading lampi tuamtuam te lakah University sang ah pilna sina zong khantohna namkhat ah kihel ahi hi. Sang ih kah ciangin sang lai bek sin lo-in adang thu leh la tampi ih sinna ahih manin sang ih cih pen gamh piak bangin pilna leh siamna ong kipiakna mun ahi hi. Khangno ten ih ngimlehtup te a tangtun nadingin ih sepna mun pen sang ahih manin suakta takin ih teeltheih ding kisam hi. A kahnop lohna sang, a ukloh lai asin kha tuni dong sang naupang om lai hi.\nBang hangin tua bang dinmun kituak kha hiam? Sang naupang ten amau deih deuh lam lai (major) suakta takin teelkhuan om hi acih uh hangin a kah taktak uh ciangin thu nei ten a na geelkhol khin ahih lam kimu hi. Gentehna in sang khat ah sin deuh ding lai (major) 12 a om hileh sang naupang khat in ama sin nop khat teel thei hi. Ahih hang tua bang dinmun ih et ciangin siauh khuan om a, sin khuan kingah lo hi. University sangkah ding asiau sang naupang te, thu nei ten a tan sawm mat uh tawh sit in a teel uh ahihna kimu thei hi. Tua ahih manin tan sawm on na mat pen a thupi mahmah dinmun ah om hi.\nMat hoih tawh tan sawm a ong sang naupang te adingin amau kahnopna sang leh deih deuh lam (major) teelkhuan tam zaw a, mat atawm sang naupang te adingin teeltheih khuan om lo hi. Sang naupang khat’ ukna leh siamna en lo in ama tan sawm mat bek tawh en in deih deuh lai (major) teelkhuan om hi. Tua ahih manin sang naupang khat in ama sinnop lai leh thunei ten a teel sak uh lai (major) kikal kisongsawlawi thei hi. Tua bang dinmun teng hangin sang naupang ten pilna a sinna uh ah suakta takin teelkhuan om lo a hihna ong lak hi.\nkawlgam ah kumpi ten sang naupangte amau gamke (state/region) sung tekah a kinai napen leh a kilawm napen sangah sang kah sak uh hi. Chin State pan tan sawm gualzawhna anei sang naupangte ahih leh Kalay University leh Monywa University ah kah sakin Falam leh Thantlang gamhuam sung ate bel Hakha College ah kah sak uh hi. Tua danin ciang tan uh hi. Hih bangin a ki ciangtan sakna hangin suakta takin sang leh major teelkhuan aneih loh ban vuah sang naupang te akantohna ding uh khaktan thei hi.\nGentehna, Falam leh Thantlang gamhuam sung pan tan sawm ong te Hakha College bek ah kah thei ci ni. Sang dangte ah a kisin thei computer, manglai akipan tintan tuamtuam te akah nop uh ciangin kisapna tampi om ahih manin sang naupang te khantoh nading zekai sakin supna piang thei hi. Tua ahih manin sangte a omna mun’ dinmun etloh phamawh hi. Ih sin a kibat hangin ih sinna mun kibanglo ahih manin ih siamna zong a banglo thei a hihna kimu thei hi.\nSang naupang te suakta takin teelkhuan piakna pen kongkhak ahon sak tawh kibangin nakpi takin thupi hi. Sang naupang te amau kahnopna sang leh asin nop uh lai te ateel uh ciangin amau theihna cin/kifit ahih nak leh adang kalh tuamtuam nei se lo in suakta takin akah asin ding uh kisam hi.\nTua bang hilo in kumpi in sangkah nading mun cih thadah a sin ding uh lai nangawn amau ciaptehna bangun akah sak uh leh sang naupang te akhantohna ding uh khaktan bek tham lo in sang naupang te pil tungtuang ngei lo ding uh hi. Tua ahih manin pilna lamah ih khantoh zawk nadingin sang naupang te thukhun leh ngeina dan in cici lo-in suakta takin ateel theih nading uh kongkhak te ih honsak ding kisam hi. Note: Written by Cer Kheng Mual, and translated by Langh Sian Khai\nPrevious: USA, Indiana pan Sia Thawng Langh Tung (Nahnuai, Ngaihte) in hongnusia\nNext: Tungzang Times pan Ngalbual leh Thalmual lampi vai genkhiatna


url: =Zomi Nam ciaptehna Ni ~ Capt. Mang Tung Nung :: ZOMI DAILY\nZomi Nam ciaptehna Ni ~ Capt. Mang Tung Nung\nposted on 4 February 2009 at 12:48 pm Lomkholna: Article, Politics, Zomi Nam Ni\nChin Witthitha Daing A (7) Veina\nZomi Nam ciaptehna Ni\nCaptain Mang Tung Nung’ Thugenna\nHun-ukpa leh hong kikhawm mipi te aw, tu ni-in a (7) veina Zomi nam te’ ni hunah thu gentheihna hun ngah ka hih manin nakpitak ka angtang aa, ka lungdam mahmah hi, cih thukong honna in kong gennuam hi.\nHong kikhawm ulian makai te leh mipi te aw, tu ni-aa kong luikhiat nop thu bulpi-in, “Eite in banghangin Zomi Nam Ni, thupitak leh nopci takin bawl ih hi hiam?” cih thu ahi hi. Zomi Nam Ni ih cih in thudang hilo hi. Gam Kigawm Kawlgam sungah Zogam (Chin Witthitha Daing) leh Zomi (Chin Amyotha) om taktak mah hi, cih pen a kip semsem nadingin pholaak aa, pahtawina ahi hi. Banghang in Zomi Nam Ni pen Zo minam buppi-in a bawlhuai Ni thupi hi, ci-in ki ciamteh hiamcih leh;\nZomi te pen Kawlgam taangthu ah a kilangh, a om takpi ih hihna,\nZomi te in gam ih neihna,\nZomi te in biakna, ngeina leh lai a tuamin ih neihna,\nEite pen Zomi minam ih hihna, cih te hang a hi hi.\nHih bang ni thupi ni manpha hong piankhiatna pen a thubaih hi\nHetlo hi. Zomi minam buppi-in nuntakna leh neih le lamh paaikhia aa hanciamna tawh hong piangkhia ni manpha ni thupi ahih manin tuni pen Zomi khempeuh, Zomi lungsim nei khempeuh, Zomi te om hi, ci-in a kipsak mite khempeuh in a kip tawntung nadingin zahtaakna tawh hanciam in bawlciat ding uh hi, cih pen uplah nading omlo hi.\nHong kikhawm mipi khempeuh te aw, Zomi te in Zomi Nam Ni a bawl manun minam dangte thusim lohna leh zahtaak lohna hi hetlo hi. Zomi Nam Ni ih bawl manin Zomi te in Zomi te zahtaakna, thupi simna bek thamlo in Zomi te in minam dangte zahtaakna leh thupi simna ih lahkhiatna ahi hi. Minam tuamtuam ki thutuahna a om theih nading in kamciam piakna zong ahi hi.\nEite in eima’ minam ni thupi bawl lo, zahtaak lopi-in minam dangte thupi bawl in ka zahtaak hi, cih thu pen khiatna neilopi ahi hi; Minam tuamtuam te kilem ki thutuakna cih zong om nawnlo ding hi. Tua ahih manin minam tuamtuam te kilem ki thutuak ding a lunggulh taktak te in amau tawh kisai minam ni te bawl hamtang ding uh hi; Minam dang te zong a mau’ minam ni thupi te thupi saan in a bawl nading un limpha takin hanthawn ding uh hi.\nA zahtaakhuai mipi khempeuh te aw, Zomi te in Zomi Nam Ni a bawl manun gam kigawm buppi sukha in kisiasak hi, cih piandan khat upna a nei ki om hi. Tua pen upkhialhna, gen khialhna bek mah hi kha ding hi. Gam Kigawm Buppi ki lemna a susia thu te kan ni ci le’ng:\nMinam lungsim neihlohna,\nGam Kigawmkhawm lungsim neihlohna,\nMinam khat le khat ki deidanna,\nKi lemkim ki leekkimna omlohna,\ncih te khempeuh in kilemna hong susia thei thu te hi, cih pen eite in kip takin ih um hi. A sawtlua nailo taangthu khat enkik pak le’ng: Zomi te pen minam lungsim in gawmkhawm in ki thutuak uh hi. Tua ki thutuahna hang in gamkeek Mikaang lehdona, Japan te lehdona, gambup suahtaakna, Gam Kigawm Buppi piankhiat sakna leh Gam Kigawm Buppi a kitapkhap loh nading nasepna te ah minam dangte tawha kibang in nuntaakna, neih le lamh paaikhia in, hanciam takin na nasem uh hi. A hanciamna uh leh a kipiakkhiatna te uh a kitel sinsen hilo ahi hiam?… Hih pen minam lungsim neihna ii’ hansuahna pan hong piangkhia a hih lam kilangh hi.\nA zahtaakhuai mipi khempeuh te aw, Zomi Nam Ni ih bawlna in, minam tuamtuam te kilem kithutuak nading leh Gam Kigawm Buppi a kip nading hi, cih te kong gen khit ciangin Zomi Nam Ni hong piankhiatna a hang bulpi te kong gentel nuam hi. A beisa 1948 kum January kha ni 4 ni, zingsang nai 4 leh minit 20 hun in hih ih Gam Kigawm Buppi pen Mangkaang (British) te’ khutnuai pan, ei le ei ki-uk a suakta kumpi gam khat in a ki taangko zo khin ahihna thu mipi nautaang buppi-in ih theihtek ahi hi.\nHih bang aa Gam Kigawm suahtaakna ih ngah khit tak ciangin Zogam sung aa om ukpi te in a sawltaak te uh pawlkhat Zangkong ah paisak uh aa, Gam Kigawm kumpi tungah amau’ noptuam nading va ngen uh hi. A nget uh thu pen; Nidang aa a ngah den uh ahi ukna thuneihna leh siahtung siahphei te mipi te in a nialna uh thu ah amau’ noptuam ngah ngei te kipelh lo in a ngah paisuak nading un, kumpi-in gammi te tungah thupiakna khat abawl nading, cih thu ahi hi.\nHih bangin a nget uh ciangin Gam Kigawm kumpi-in, ei’ gam pen Democracy gam ih hih manin Democracy ngeina bangin na khempeuh mipi’ thukimna tawh ki semthei bek hi. Mipi’ deihna tawh a kilehbulh thupiakna tepawl pen bawl huailo hi, ci-in thu zasak kik hi. Lungkim zo tuanlo ahih manun, Zogam ah thu kantel pawl khat hong phuatsak nading un ngenthuah leuleu uh hi. Kumpi-in thukim in saang hi.\nKumpi-in U Vawm Thu Maung – Zo vuanzi, U Thein Maung – Daing Menzi, U Soe Win – Pilna lam Mangpi te a kihel Commission khat phuanin Zogam ah thukantel dingin sawl uh hi. A masa in Tedim gam ah pai uh aa, makai te leh mipi te tawh ki mu in dong uh hi. Tua hun lian takteh nautaang buppi-in, ukpi te’ thuneihna leh siahkaihna te a thukim hetlohna uh nakpi takin pulaakkhia uh hi.\nKhalkha leh Falam gam te ah zong pai-in va kan kawikawi uh aa, nautaang buppi-in Tedim aa mah bangin nakpi takin ukpi te na nial uh hi. Thu kanpawl te in a kan kawikawi khit uh ciangin Zogam Falam khuapi ah a kibawl Gam Kigawm ni (Pyidaungsuh nae) hun bawlna ah va kah lai uh hi. Kumpipa Sat Swe Thaik leh kumpi lam thunei ulian te zong tua hun ah kihel thei uh hi. Tua kikhoppi ah Tedim, Falam, Khalkha, Kanpelet, Matupi, Paletwa gam te panin mipi’ taanggmi tulnga bang ki kaikhawm uh hi.\nGambup Ni nunglam ciang in taanggmi khempeuh thu kikupna kinei aa, tua sungah; Mangkang te’ khutnuai pan a suakta Kawlgam ah Zomi mipi te’ lunggulh thu te, gambup kumpi te tungah puaktoh dingin ki thukim ciat uh hi. Tua a kikup uh a thukim uh thu pen: Mipi/nautaang te’ deihna bangin, ukna thu neihna leh siahkaihna ki-ukna lui pen puahpha aa, hong kheel sak nading un thusunna leh thukhentatna ahi hi.\nHihbang thusunna hongnei pa pen hong nusia sa ahi, Subedar Thang Za Kai (Tuithang khua,Tedim gam) ahi hi. Thusunna a thukimpih tepen U Han Bung Thang (Kanpetlet gam Lumyosuh Hlutdaw Ahmat lui) leh U Chawn Mang (Laizo khua, Falam gam) te ahi uh hi. Hih thusunna vote khia in a khen uh teh, mi 5000 sung pan mi 17 bek in nial in mi 4983 te in ki thutuak takin thukim in kipsak uh hi. Hi ci bangin a tamzaw thukimna tawh ukpi te thu neihna ki beisak ahih manin Zomi mipi te in Democracy ii’ thu luanzia a theihcianna uh a kipatna ahi hi.\nHih bang teng khit ciangin thu kantel pawl te in ukpi te ii noptuam ding a kilawm khop ciang a ngah nading un Gam kigawm kumpi tungah nget sak niloh uh ahih manin Kumpi-in hehpihna sum Ks. 500000/ (5 Lakhs) ukpi te aading in pia khia hi. Hih hehpihna sum pen ukpi leh hausa pawlkhat in Ks. 70000/(tul sawm sagih), pawlkhat in Ks. 20000/ 5000/ 1000 pan atawm pen Ks. 100 dongin hawmkim ciat uh hi. Tua hun aa kipanin kum tampi a ki thuak ahi, ukna aana leh siahtung siahphei ngeina nuai pan mipi nautaang khempeuh in suahtaakna a kingah ahi hi.\nTua ahih manin February kha 20 ni pen kum tampi sung hong ukcip, sihuup meetdok ukpi ki-ukna – mipi deihna tawh beisak in, Zogam ah Democracy ki-ukna a ki phuhcilna NI THUPI khatin Gam kigawm buppi bek thamlo, leitung buppi-in hong theihpih nading, 1950 kumin Falam khuapi ah “Zomi Nam Ni” ci-in thupi takin kibawl hi. Tua banah kumsim kumsim in Zomi Nam Ni pen Tedim, Falam, Hakha, Mindat, Kanpelet, Matupi, Paletwa leh Yangon khuapi te ah kumpi’ huhna tawh hun kibang in kibawl hi. Hih pen Zomi Nam Ni hong piankhiatna taangthu leh ki kheelpina khat ahi hi.\nHih bangin taangthu sungah a minthang, Zomi nam bup in hanciam in a ki phutkhia, Zomi Nam Ni pen a beisa 1956 kum October kha kipat lamin Chin Affairs Council(Zogam Kumpi) te in a thu kikupna uh ah “Ki phiat hi,” ci-in khentatna nei uh hi. Hih thu khentatna pen ih taangthu sungah diipkuat huai suamna ih thuakna ahi hi. Hih thu pen thu paizia ngeina bang hi nawnlo hi.\nGamkeek te’ khutnuai pan suahtaak nading, ukpi ki-ukna beisak nading, Democracy ki-ukna phuh nading, ih gam suahtaak nading, gam kigawm buppi a kipden nading in hanciamna te lakah a minthang Zomi Nam Ni, cikziathuai takin phiatding, cih khentatna pen a tung aa hanciamna teng khempeuh nawlkhiinna leh paihkhiatna tawh a kibang lian ahi hi. Hih in mihing ahi lo, mihing’ lungsim a paailo te’ nasep-taangthu kisuamna lianpi ahih lam tel ding kisam pha mahmah hi.\nLeitungah minam ni te bangzah in ki limbawl hiam, cih, taangthu tungtawnin teci kong lakkhia nuam hi. Leitungah gamlian gam thupi pen ahi, America gamah minam zui, gamkhen zui-in Ni te thupi bawl tek uh hi. Soviet Russia ah zong minam zui Soviet te tawh kizui-in minam ni bawlding thu nakpi takin ki hanthawn uh hi. Ei tawh a kinai pen Sen(China) gam zong en mah dih un! Minam limbawl ding thuuk takin ki hanthawn uh hi. Hih bang aa thumaan hanciam sepkhiatna te hangin America gam, Soviet Socialist Russia leh Sen gam te in ki thuhual in a khangto, leitungbup in a muan gamlian gam thupi pen dongin leitungah minthang uh hilo ahi hiam?\nIh Gam Kigawm Kawlgam zong lungngai dih un! Shan, Kachin, Kayin, Kaya, Mon… cih bang minam khatciat in amau’ minam ni lim ngaihsut tek uh ahih lam, ki langh sinsen hilo hiam?! Hih bangin minam ni te ih lim ngaihsut ciat manin Gam Kigawm, cih – ki lawngkhat theihna hong kipkho thei ahi hi. Hih minam ni te om nawn kei leh Gam Kigawm (Pyidaungsuh) cih zong om nawmlo ding hi.\nTua bang lian mah in Zomi Nam Ni a kibawlna pen Gam Kigawm buppi a kip nading ahi hi. Hih bang ni manpha ni thupi phuatkhiat ding sangsik in phiatmaai ding khentatna te hangin Zomi te lungsim nasia takin liinglawng sak hi. Gambup Dialpi(Naingandaw Alan) aksipi 5 sung pan 1 a maimang ding aa bawlna ahi hi. Hih in Gam KIgawm Lungsim nangawn hong sukkhak ding ka lauthawng mahmah hi.\nHih bang ni thupi Zomi Nam Ni phiat ding aa, a khentat Zovuanzi (Chin Affairs Council) te, taanggmi (Kosale) te tungah dotna pawlkhat ka dong nuam hi:\n1. Chin Affairs Council (Taanggmi) te kua minam hiam?\n2. Hih taanggmi te in Zomi Nam Ni sukmit ding khentatna tawh amau’ minam nangawn zahtaak nawnlo ahih leh namdang te tungah bang ci bangin zahtaakna lungsim nei thei mawk ding hiam?\n3. Gambup dialpi ah aksipi khat aksi nga in a uumcih nasung pan aksi khat pen Zo minam te ii kiciaptehna ahi hi. Hih Aksi suphiat in beisak mawk ding ih hi hiam?\n4. Hih in Zomi te namdang te’ khut sungah sila hong suaksak nuam ngaihsutna kawi hi mawk lo hiam?\n5. Gam kigawm sungah a kilangh, a om taktak Zogam (Chin Wittitha Daing) pen a min kiphiat in a maimang ding aa bawlna hi mawk lo hiam?\n6. Ei Zomi te hoh bang minam in hong piansak sawm ei de! A beimang ding peetmah aa hong bawl takpi a hiam? Zomi mipi 5000 te in khentat in a kipsak uh Zomi Nam Ni, phiatding a khentat Zomi taanggmi 13 te pen mipi taanggmi taktak hithei nawn ding a hiam? Democracy kumpi te ii paizia ngeina hi nawn mawk ding ahiam? Chin Affairs Council te bang Council ci ta ding ih hiam?\nHih thu te siksan in Zomi te in kuakua’ suksiatna te thudon lo in, Zomi Nam Ni pen a khuakhua a gamgam ah kumsim kumsim in ih bawl tek na tawh Zomi nam a kipden nading, Gam Kigawm Buppi a kip nadingin ih hanciam ciat nading nakpi takin kong hanthawn phapha hi.\nA zahtaakhuai mipi khempeuh te aw, kumsim aa kibawl Zomi Nam Ni ahi, February 20 ni-in kumpi-in Zogam sung aa saang te leh zum tuamtuam te khak sak hi. Zogam kumpi-in Zomi Nam Ni kiphiat hi, ci-in a khentat khit uh tukum Zomi Nam Ni-in zum te saang te kikhak nawnlo pahlian hi. HIh in bang hong lak hiam, cih leh; Zogam kumpi(Chin Affairs Council) te-in Zomi nam buppi ii’ deihna pen zawhthawh thu tawh a langdo uh ahi hi. Hih thu ah Zomi mipi te in lukuun in mawkthuak zolo ding hi.\nZomi Nam Ni pen a loh theih loh in ki bawl hamtang ding hi. Democracy gam cih pen minam te’ deihna thupi saanding ahi hi. Tua hi aa, bangbang thupiakna tawh zum leh saang te a kikhak kei phial zong in zum leh saang ah a om Zomi te in hih NI(Zomi Nam NI) in ki lawngkhat in zum kahlo, saangkahlo, deihna pulaak in, Zomi Nam Ni bawl veve ding hi le hang, hih pen thumaan gamtatna ahi hi. Kuamah in thumaanlo hi, ci-in hong gen ngamlo ding hi. Kua in hong buaisak zo ding hiam? Hih bang nasepna pen minam dang te in kho takin hong thukimpih ding uh hi, cih ke’n ka um vilvel hi.\nA zahtaakhuai mipi khempeuh te aw, Zomi Nam Ni su mit dingin a khentat Zo vuanzi U Za Hre Lian in Falam khuapi panin gambup dialpi khai-in, thu genna aneihna ah; Zomi Nam Ni atuam akee aa ih bawl pen khiatna neilo hi, gam kigawmkhawm lungsim neihlohna tawh kibang hi, ci-in a gen kammal pen thu neu lua mahmah hi, nuihzaakhuai mahmah hi. “Gam leh minam” cih kammal a theitel mello tawh kibang hi.\nThudang khat in gen le’ng, gam kigawmkhawm lungsim a cih pen Gam Kigawm Kawlgam suksiat nading sepkhiatna tawh kibang taktak hi. Hih zah aa gam leh minam tungah a ciampeel kua dang om nawn ding hiam? Hih bang mihing te in ama’ minam nangawn zahtaak lo ahih leh kua minam te zahtaak peuhmah ding hiam? Gam KIgawm buppi ee leh! A zahtaak zo lai ding hiam? Hih pen a kilangh mahmah thu ahi hi.\nVuanzi U Za Hre Lian in gambup thuthak phuankhiatna zumpi (Radio Station) panin taangkona, Falam ah a genkhiat kammal te a tomin la ni ci le’ng; NGALKHUAHANG PEN MI HONG KINEIH BANG AHI HI. Lamkhat ah Va-ak Utong kineih taangthu tawh a kibang lian ahi hi. Hih thu pen Zomi minam khempeuh in ih theih gige ding kisam hi.\nThukhupna lamah kong gennop thu in: Zogam gamkee sungah gamthu ngaihsutna tuamtuam ki lamdang taleh Zo minam thu ah ahih leh Zo minam te ki thuhual ki lawngkhat aa ih om ding ka um hi.Leitung taangthu ah zong ngeina lui phiat in mipi’ deihna tawh ngeina hoih khat peuh a kiphuh ciangin, ngeina lui sungah hamphatna a ngah mi tawmkhat te pen cikmah hunin lungkim cih om ngeilo hi.\nNgeina lui pen mah a hihtheihna namkim uh zangh aa, hong thunluut kik nop ding uh a kitel sinsen ahi hi. Hih thu pen eite in ih theihtel khitsa thu ahi hi. Hih Zomi Nam Ni phiatmaaina ii’ a sungthu taktak pen ngeina lui a lunggulh ukpi te ii’ mapanna ahi hi; Mipi’ deihna tawh ki keelki vilvel hi; Mipi’ lunggulhna a sukmaai sak ahi hi; Democracy ki-ukna a muangzo taktak lo uh ahi hi; Hih pen akuul hetlo nasepna ahi hi.\nTu ni-in ukpi ngeina a kiphiat zenzen hangin ukpi te pen Zomi te in Unit Council, Village Council te ah Ohkathah panmun ah kikoih to veve hi. Hih mun ah Zomi te’ lungsim picinna leh lungsim thupina taktak hong kilanghkhia hi. Tua bek thamlo, Zomi minam te’ taanggmi (Hluttaw Kosale) dinmun nangawn ah ih koih to veve lai hi.\nHih thu te nuamtaksa in Zomi Nam Ni a phiatmaai ahi hi. Lamkhat panin ukpi thuneihna leh siahtung siahphei ngeina te a thunkik zawh nadingun, a hanciamna uh ahi hi. Hih bangin ih kalsuan tohtoh leh, hih ukpi te tungah Zomi mipi te in pi ngaihsut zolo in neumuhna lam ah piangthei zaw kha ding hi, cih a kisai mite tungah ka theisak nuam hi.\nZomi te ki thutuak nading – khantoh nading – gam kigawm sung mi namkim te si khat sa khat suak in ki-it nading – Gam KIgawm buppi a kip nading – Democracy ki-ukna hong tualbial nading in; Zomi te aading in a thupi penpen ahi Zomi Nam NI pen kumsim kumsim in, lungkhauh tak leh picing takin peello in ih bawl tohtoh nading in, a tawpna pen ah hanthawn in kong satsuah hi.\nZOMI NAM NI PI – kip tawntung tahen!\nZOGAMKEE kip – tawntung tahen!\nGAM KIGAWM BUPPI – kip tawntung tahen!\nMang Tung Nung (Hih thului pen Col. Khen Za Moong (Rtd) in Manglai leh Kawllai tawh agelh ‘Chin National Day Hong Piankhiatna’ cih laibu sung pan a ki letkhia kik ahi hi. Kawllai-in a sim te in a thu telzaw ding nahih manun a kicinglo te hong puahphat sak un) Itna leh veina lianpi tawh, J.K L Mang\nPrevious: Zomi Namni hongpian khiatna ~ Tg. Vungh Za Pau\nNext: Zomi Nam Ni leh I Tavuan ~ Vung Lian Mang\nMalaysia ah vanleng asetsia ahih manin, Emergency in awmtalsa in kumsuk


url: =Malakhi 1 | Siantongluan.net\nMalakhi 1 |\nTopa in Malakhi tung tawnin Israel-te tungah thu gen hi.\nTopa in, "Note kong it hi," ci hi. Ahi zongin note in, "Kote hong bangci it na hi hiam?" na ci uh hi. Topa in hong dawng a, "Esau leh Jakob unau hi a, ahi zongin Jakob leh a suan a khakte itin,\nEsau leh a suan a khakte ka mudah hi. Esau neih mualtung gamte ka susia a, gamsate tungah ka pia hi," ci hi.\nEsau suanlekhak Edom mite in, "I khuapite a kisiat khit hangin i lamkik ding hi," ci le uh, Topa in, "A ut uh leh lam uh hen; ahi zongin ka susia kik veve ding hi. Midangte in, Gam gilo, Topa heh tawntungna minamte, ci-in ko ding uh hi," ci-in a dawng ding hi.\nNote mit mahmah tawh hih thupiang na mu ding uh a, "Israel gam pualam nangawnah Topa in vangliatna nei hi," na ci ding uh hi.\nVanglian Topa in siampite tungah hih bangin hong ci hi: "Tapa in a pa zahtak a, nasempa in a topa kihta hi. Kei pen na pa uh hinapi, bang hangin hong zahtaklo a, na topa uh hinapi, bang hangin hong kihtalo na hi uh hiam? No siampite in kei hong simmawh napi-in, Bang hong ci simmawh ka hi uh hiam? na cilai uh hi.\nNote in ka biakna tau tungah keimah biakna-in an ginalopite hong pia hinapi-in, Kong zahtak bawllohna uh bang om ahi hiam? na ci uh hi. Ka biakna tau simmawhbawl na hih manun hong zahtak bawllo na hi uh hi.\nGanhing a mittawpite tawh kei nong biak uh ciangin, a hoihmahin kingaihsun na hi uh hiam? A khebai, a cina ganhingte tawh nong biak uh ciangin, a hoihmah kisa na hi uh hiam? Tua bang ganhing khat peuhpeuh, note hong ukpa kiangah va puak dih un. Note tungah nuamin hong pakta ding ahi hiam?" a ci hi.\nTua ahih ciangin no siampite aw, Pasian in eite hong hehpih theihna dingin ama kiangah thum un. Na hih ngeisa bangun na nget uh hangin na ngetnate uh hong pialo ding hi; tua pen nomau khialhna ahi hi.\nVanglian Topa in, "Ka biakna tau tungah, bangmah-a kimanglo mei na tawh mawkmawk theihlohna dingun, note khatpeuh in biakinn kongkhakte khak le uh cin ka ut hi. Note tungah ka lungkim kei a, nong piak uh biakpiaknate kong sang kei ding hi.\nLeitung khempeuhah a om minam khempeuh in kei hong zahtak uh a, kei-a dingin mun khempeuhah paknamtui halin, a kisangthei ding biakpiakna hong pia uh hi. Mi khempeuh in kei hong zahtak uh hi.\nAhi zongin note in keima biakna tau bangmah a man neiloin genin, tua biakna tau tunga na piak uh ante na thupi ngaihsutloh uh ciangin, keimah a hong simmawh na hi uh hi.\nNote in, Hihte cimtak khin hang, ci-in nong nap nitsan lel uh hi. Keimah biakna dingin a kigu ganhing khatpeuh ahi a, a liam a bai, ahih kei leh a cina peuh nong paipih uh hi. Tua bangte, a sang dingin hong ngaihsun na hi uh hiam?\nA tuuhon lakah tuutal cidam nei napi-in, a kamciamsa bangin kei tungah hong piak ciangin, a sitbaang ganhing a hong pia mi khempeuh in samsiatna thuak ta hen. Bang hang hiam cih leh kei pen a lian mahmah Kumpipa ka hi a, minam khempeuh in kei hong zahtak uh hi," a ci hi.\nTedim Lai Siangtho / Laibu: Malakhi 1


url: =Cute Kittens Doing Funny Things 遊ぶねこ\nJanuary 21, 2014Pets & Animals 01:06\ncute kittens playing with a ball at an animal shelter.\ncute kittens doing funny things cute kitten surprise cute kitten videos cute kitten says im new cute kitten meowing cute kitten waking up from nap cute kitten playing cute kitten playing peek a boo cute kitten playing with ball funny cats cute kitten playing with toy かわいい子猫 かわいい猫 遊ぶねこCute Kittens Doing Funny Things\ncute kittens fighting ovre some catnip.\ncute kittens doing funny things cute kitten surprise cute kitten videos cute kitten says im new cute kitten meowing cute kitten waking up from nap cute kitten playing cute kitten playing peek a boo cute kitten playing with ball funny cats cute kitten playing with toy かわいい子猫 かわいい猫 遊ぶねこCute Cat Videos 遊ぶねこ\ncute cats plays with a friend. So cute 🙂\ncute cat videos cute cat thinks its a dog cute cat meow cute cat saying no no no cute cats doing funny things funny cat falls funny cat pictures funny cat videos 2012 funny cat jump funny cats cute cats cute cat かわいい子猫 猫 ねこ かわいい子猫Funny Cute Cats 遊ぶねこ\nSo cute and adorable. Love these cute fur babies ◕‿‿◕\ncute kittens doing funny things cute kitten surprise cute kitten videos cute kitten says im new cute kitten meowing cute kitten waking up from nap cute kitten playing cute kitten playing peek a boo cute kitten playing with ball funny cats cute kitten playing with toy かわいい子猫 かわいい猫 遊ぶねこCute Kitten Playing in a Box 遊ぶねこ ^_^ かわいい子猫\ncat videos kitten videos kittens playing Cute Kitten Playing 遊ぶねこ Cute Kitten Playing cute kitten かわいい子猫 愛らしい子猫 子猫 仔猫 kitten 小猫 adorable kitten sweet kitten kitten plays kitten playing kitten dance kitten dancing cat cute cat sweet cat adorable cat cat playing playing kitten 猫 ねこ 猫 ねこ funny cute videos cute cat playing cat かわいい子猫 funny cute videos cute cat playing box kitten playing in a box cute kitten playing in a boxCute kitten playing with ball 遊ぶねこ ^_^ かわいい子猫\nkitten paying with ball cute kitten playing with ball cat videos kitten videos kittens playing Cute Kitten Playing 遊ぶねこ Cute Kitten Playing cute kitten かわいい子猫 愛らしい子猫 子猫 仔猫 kitten 小猫 adorable kitten sweet kitten kitten plays kitten playing kitten dance kitten dancing cat cute cat sweet cat adorable cat cat playing playing kitten 猫 ねこ 猫 ねこ funny cute videos cute cat playing cat かわいい子猫 ball kitten playing with ball cute kitten playing with ballCute Kittens Doing Funny Things\ncute kittens doing funny things cute kitten surprise cute kitten videos cute kitten says im new cute kitten meowing cute kitten waking up from nap cute kitten playing cute kitten playing peek a boo cute kitten playing with ball funny cats cute kitten playing with toy かわいい子猫 かわいい猫 遊ぶねこFunny Cute Cats 遊ぶねこ\ncute kittens doing funny things cute kitten surprise cute kitten videos cute kitten says im new cute kitten meowing cute kitten waking up from nap cute kitten playing cute kitten playing peek a boo cute kitten playing with ball funny cats cute kitten playing with toy かわいい子猫 かわいい猫 遊ぶねこ\ncute kitten meowing, cute kitten playing, cute kitten playing with ball, cute kitten playing with toy, cute kitten says im new, cute kitten surprise, cute kitten videos, funny cats, かわいい子猫, かわいい猫, 遊ぶねこ. Bookmark.\nTwo Puppies Look Like Cotton Balls with Legs\nCat + Monkey. 2016 年の干支 猿になった猫のまる


url: =Laithiangtho Dokna (Isaiah 57-58) ~ Thu Tatuam (Siyin News)\nLaithiangtho Dokna (Isaiah 57-58)\nThursday, August 28, 2014 Laithiangtho Dokna No comments\n1. Ngamtatna pha a ngamtate in ___ thin nopna mu uh hi.\na. thina sungah\nb. TOPA sungah\nc. Upna sungah\n2. Bang ii nuai ah paktatna vawt uh ziam?\na. Siatna ii nuai\nb. Thiangtho thingkung\nc. Thupha ii\n3. A kuate in thahatna hong pia ci'n ngaisun uh ziam?\na. Tha vakthapte\nb. Pumnguak om milimte\nc. Vantung lalangte\n4. TOPA in khuangei hial ka thim hu in kei hong ___! ci hi.\na. upat ngawl\nb. phong hi\nc. taisan hi\n5. TOPA in, Keima in ___munah ka teang hi, ci hi.\na. a saang le a thiangtho na\nc. nangma omna\n6. Vuimut khat in abang seamkeak tu ziam?\n7. TOPA in, Israel ka mite tungah ___son vun! ci hi.\na. a daatham thu\nb. a siatnate\nc. a khialnate\n8. Mihonpite banghang antang nuam ngawl ziam?\na. TOPA in phawk ngawl sa\nb. Maipha mu ngawl\n9. Mite in a antanna sia ___ atu tang hi.\na. amate aituam\n10. Topa dei antangna sia ___ natu hi.\na. Thaa Letsong ngaa\nb. zawthawk thuakte suaktaak\nc. na lamdang pian\n11. ___te na hu tu uh nial heak vun.\nc. Na be\n12. Bang a hi uh le khuazing sia sun kong suak sak tu ci ziam?\na. Kamsia pau kheal\nb. Thu angen zo uh le\nc. Sumpi aman uh le\nIsraelte ii Milim Biakna sia Kipuavawk\n1Miphate thi a, kuama in tua thu tel ngawlin ngaisut zongin nei ngawl uh hi. Ahihang amate thi ciang, khuangai tuasiatna in amate bangma law thei ngawl hi. 2Ngamtatna pha a ngamtate in thina sungah thin nopna le tawlngakna mu uh hi.\n3No mawneite awng, thu khenna thuak tu in hi munah hong pai tavun! Note in aisaante, nupa kipalngulte, le pumpi zuak numeite sangin na pha zaw tuan bua uh hi. 4Note in akua ciammui zazan nu ziam? No leeilot mite in akua selno nu ziam? 5Leitangh pha sak tu milim pathiante ka bia uh hi ci in, biakna taw kisai a thiangtho thingkungte nuai ah nu le pa khialna na vawt uh hi. Luihui ah a om suang hawngte sungah na tate biakpiakna in na pia uh hi. 6Tua mun panin suangnealte la in pathiante bangin na bia uh hi. Biakpiakna in zu amate na buak uh a antang biakpiakna na puak uh hi. Hi bang teng theampo diksa tu in nong um uh ziam? 7A saang mualte tungah biakpiakna pia tu le nu le pa khialna vawt tu in na pai uh hi. 8Na innmai kongkha sung sangah pumnguak a om na milimte na koi uh hi. Noma in kei nong nusia uh hi; Note in na puante suutin noma taw lumkhawm tu a na cial na it uhte taw, na lupna zai tungah na lumkhawm uh hi. Tabangin tua munah na pumpi deina uh na lung na kim sak uh hi. 9Note in paaknamtui le sathaute kinoai in Molech pathian bia tu in na pai uh hi. Biak tu pathiante zong tu in mun theampo, mithite khua ngangawn ah kamtaite na pai sak uh hi. 10Milim pathian dangte na zonna uh in na toi uh a, ahizong na tawp thong ngei bua uh hi. A pumnguak a om na milimte uh in thahatna hong pia ci in ngaisun na hikom na tha zawm ngei bua hi.\n11TOPA in, “Kei nong theam a kei nong makngil cip natu uh in note hong lau sak tua pathiante sia akuate ziam? Khuangei hial ka thim om hithiat manin kei hong upat nawn ngawl nu ziam? 12Na ngamtatna uh a maanin na ngaisun uh hi, ahihang na ngamtatna ka pholaak tu a, tasia ciang na milimte in nang hong hu zo ngawl tu hi. 13Huna ngen a na au ciang, tua na milimte in nang hong ngum hen! Vuimut khat in amate seamkeak tu hi! Ahihang kei hong muangte sia tua leitangh tungah teang tu a ka Biakinn sungah kei hong bia tu uh hi,” ci hi.\nPathian ii Huna le Dam sakna Kamciam\n14TOPA in, “Ka mite ka kungah hong heakkik tahen. Amate lampi a nokkhak sak theampo khin vun! Lamzik vun a, a zak vahial thei tu koi vun!\n15“Keima in a saang le a thiangtho, a tawntung a nungta Pathian ka hi hi. Keima in a saang le a thiangtho na munah ka teang hi, ahihang mite ii hong muanna le lametna a nga kik thei natu in mawna kisiik kik a, a kiniamkhiak vadeam mite taw zongh in ka teangkhawm hi. 16Keima in ka mihingte nuntakna ka pia a, amate mawsiat nawn ngawl in, amate tungah ka thin uuk ngei nawn ngawl tu hi. 17Amate ii mawna le duhopna hu in amate tungah ka thin uuk a, tua hu in amate daan pia in ka nusia hi. Ahihang amate a thin uh sah in a ngamtat ngei bangin ngamta veve uh hi.\n18“Amate ngamtatnate ka mu zo hi, ahihang amate ka dam sak tu hi. Amate lampui in hu in, a hee a kapte ka heeneam tu hi. 19A naina le a khuala na ah a om mihingte theampo tungah, thin nopna ka pia hi! Ka mihingte ka dam sak tu hi. * 20Ahihang mi ngilote sia a tawlnga ngei ngawl, a kilok tawntung a tuihual ii buan le nin a paipui tuipi taw kibang hi. 21Mawneite atu in thin muanna om ngawl hi,” TOPA in ci hi. *\nA maan An tanna\n1TOPA in, “A nging theiza in au vun! Israel ka mite tungah a khialnate son vun! 2Amate in ni simin kei hong bia uh a, ka pai ziate heak tu le ka thukhamte zui tu sia ka lawp uh ci hi. Amate in kei hong biak sia nuamsa ahikom a maan thukham ka piak tu sia ka dei uh hi ci uh hi,” ci hi.\n3Mihonpite in, “TOPA in hong phawk ngei ngawl ahile eite in banghangin an tang tu hi ziam? Ama in hong awlmawk ngawl ahile banghangin eite in anne ngawlin om tu hi ziam?” ci in dongh uh hi.\nTOPA in amate tungah, “A maan tak ci leang an na tan kawmin noma aituam phattuam natu na zong uh a, na naseamte na zawthawk vawt uh hi. 4Na an tanna in nang hong ngoltol sak a ngual taw kihau in hong kibuan sak hi. Hi bang a an tannate taw nong thungetnate ngai tu in nong um uh ziam? 5An na tan ciang nangma le nangma ngim kipia na hi hi; lopate bangin na lu na kunsuk uh a na lup natu in khau-ip puan le vutte na pha uh hi. Tua sia an tang na ci uh sia ahi ziam? Tasia taw lungkim tu in nong um uh ziam?\n6“Kei dei an tanna sia hi bang ahi hi; zawthawk na thikkolte le a maan ngawl a kivawtna hakkolte suutin, zawthawk vawt a thuakte suatak sakna ahi hi. 7Ngilkialte na an uh hawm vun a inn nei ngawl mizawngte atu in na inn uh hon vun. Puan silh tu a nei ngawl mite puan pia vun a, na bete na hu tu uh, nial heak vun. *\n8“Kong dei sakna sia zingsang ni bangin na tungah hong taang tu a, na liamna mate dam pal tu hi. Note hong ngum tu in note taw kong omkhawm tawntung tu hi; keima in na kiim na paam theampo panin kong dal tu hi. 9Thu nong nget uh ciang, kong pia tu hi. Nong sam uh ciang kong zo tu hi.\n“Ngual zawthawk vawtna te ngual zawnsaknate theampo le kam sia paunate theampo na kheal uh le; 10ngilkialte an pia in, kitaangsapna a nei mite tungah a kitaangsapnate na pia uh le; na kiimkot uh a khuazing sia sun khuavak suak tu hi. 11Taciang note lam kong pui tawntung tu a na phate taw kong lungkim sak tu hi. A ciidam a thahat in kong koi tu hi. Tui tam a nga huan khat, a kang ngei ngawl ciktui khat taw na kibang tu uh hi. 12Taanglai pekin a siate na mite in sa kik tu a, phung kiciang a luite tungah ding sak kik tu uh hi. Note sia khua uumna pang sa kik a inn a sia sate a pua kik, mihingte hong kici tu hi,” ci hi.\nSabbath Tanna Thaman\n13TOPA in, “Sabbath sia thiangtho sakin tua ni in noma meet natu bek zong ngawlin, ka ni thiangtho ni sia manh nei sakin zakta in khualhaw ngawl, naseam ngawl, tua ni in kam mannung ngawl pau ngawlin na om uh le, 14keima na na sepna uh thaman in lungdamna na mu tu uh hi. Leitung mun theampo ah hong ki upat tu in kong vawt tu a, na pu Jacob tungah ka piak leitangh sia lungdam nuamsa in na lua tu uh hi. TOPA, Keima in ka son zo hi,” ci hi.


url: =Kum 81 aphakhin puteek khat High School laivuan kipankik :: ZOMI DAILY\nposted on 7 June 2017 at 11:04 pm Lomkholna: Education, News, Sawltak, World\nPalestinian puteek kum 81 aphakhin khat pilna lunggulh mahmah ahih manin High School laivuan kik cih Reuters pan kiza hi. Tua puteekpa minpen Abdel-Qader Abu Ajameyah kici a, lai hahkat mahmah in, lametna lianpi tawh High School laivuan kipankik cihi.\nAmahpen Israeli-occupied West Bank, Hebron ah anzuak “Food Salesman” asemngei khat hi a, ahi zongin tu’n Pension lakhin hi.\nNungkum inzong kumpi laivuan “National Test” tawh High School Exam atu hi a, ahi zongin kia citciat hi. Ahi zongin lungkiatding in ngaihsunlo in, tukum ciangin khatvei High School Exam atukik ahihi.\nAmahpen tazong akigawm in 14 anei hi a, tuzong akigawm in 36 neikhin hi. Atute pawlkhat in apu uhtawh kimawlding zolzol uh a, tuabang kawmkal ah nikhat in nai 5 sungta bang lai simden cihi.\nPilna pen ka lunggulh mahmah khat hi. Teeklua, kumtamlua cihbang paulap in pilsinna pen khaktan theilo hi. Pilsintheih nadingin kum ciangtan omlo hi ciphinphen in hanciam mahmah hi.\nKa khanggui sungah pilna pen athupisak khanggui ahihding limhoih alakkhat kahihding ka lunggulh mahmah hi. Pilsinna pen khawlloding hi’ng ci’n genkhia hi.\nAbdel-Qader Abu Ajameyah pen nungdiak in Stroke ngahvat ahih manin laipen hoihtak gelhtheinawnlo citciat hi. Tua ahih manin laivuanna dotna tepen kamtawh dawngkik in, agei ah numei khatin gelhkhiatsak cihi.\nPalestinian Central Bureau of Statistics te pulakkhiatna ah Palestinians sungah laitheilo pen kum 15 tungsiah lakah 3.3% bek om cibilbel hi. Arab gamkhempeuh lakah Palestinians pen laitheilo atawmpen khat ahihi.\nAbdel-Qader Abu Ajameyah pen ama lunggulh ahi laisinna tawh kisai in innkuanpih te’nzong panpih mahmah uhhi. Adiakdiak in atute’n a nawngkai sakloh nadingin lai asim laitak in azi in atute kepsakden hi.\nRelated: Kawlte’ Makaih kipawlnate’ kikhen nate pan Zomite pilna ding\nAtapa kum 43 aphakhin khatin agenkhiatna ah kanu in kapa pen kum 18 aphapan High School sangnaupang khatbang in ngaihsun in laisimna, sangkahna te ah panpih mahmah hi ci’n genkhia hi. Kapa in pilna alunggulh pen ka innkuan un kaki pakpih mahmah uh cihi.\nLaivuanna Reslut pen July khasung in kitheiding ci a, aki theihkalding pen a innkuanpih te’n ngaklah mahmah uhhi. ZD Sawltak #zomidaily\nPrevious: Indonesia gamsung ah guaktang in avak numei khat kiman\nNext: College sangnaupang te apainopna khalo in lamkal ah anusiaziau Uber Driver kimanta


url: =Kei Maa Moral Politics (II) ~ Nicholas Pau :: ZOMI DAILY\nposted on 21 September 2020 at 10:01 pm Lomkholna: Article, NicholasPau, Politics\nParty Politics pen khat veivei Company Politics tawh kibang kasa hi. Tua hang zong hiding hi. Nidang, British ten, Kawlgam ong lak cil lai khawng-in, Kawlgam pen, India Province sungah ong koih-in, Company khat, Corporation khat ii ukna nuai ah ong koihziau ngei hi.\nLeitungah Gam tampi tak lak pan, Minam tuamtuam a etteh huai tam mahmah aa; tua Gam tampi lak pan, gam khat, minam khat ahi ziau gam tam mahmah hi. Tua Gam khat Minam khat gamte le Kawlgam dan aa Gam khat minam tampi gamte ki-tehkak thei phalo hi. Banghang hiam cih leh, I Kawlgam dan te pawl pen, Gam nei ciat minam tampi-te ki-gawmkhopna Gam ahih man ahi hi. I gam ciat pen ei ma ngeina ei ma danciat tawh a ki-uk minam tampi-te ahi hi. Tua ahih manin, I zat kammal ciat ah zong, hong uk-te min I nei hi. Gentehna in, Kachin(Wunpong) ten “Duwa”, Shan ten “Sawbwa”, Zomi ten “Ukpi”.\nBritish ten ong uk lai in zong, ong gawmgai-lo in, Ministerial Burma(Burma Proper) le mualtung gam teng pen, Scheduled Areas (Frontier Areas) ci-in, ong koih uh hi. I gam ciat ah, ei ma kampau, ei ma ngeina zangin, nuamsa mahmah lel in, kua mah dang zong a phawklo, a englo minam-te ihi hi. I gam sungah, I zat kampau, Zopau hi-in, Zopau I siam-aa, I zatlo’ kampau, zong aki samlo kampau ahi, Kawlpau le adang kampu khempeuh (Falam, Hakha, cih nengneng te aa kipan), I theikei pah hi. Tua I zatlo’ kampau I theihlo’ na pen, mibatlo’ na, tualniamna hang hilo in, kisamlo zatkullo, eima kampau ahih lo’ man ana hi lel hi.\nLeitung Gam tuamtuam ten zong, Kawlgam dan mah in, a gam sungah, Gamke ci ding maw, “State”, “Province” tuamtuam nanei uh hi. Ahih hangin, Kawlgam aa State tuamtuam te tawh ong kibatlo’-na pen, Kawlgam aa State te leuleu, Geographically aa State bek ong hilo in, ngeina tuam, kampau tuam, sandan tuam anei, Minam tuam, Minam dang khat ong hi leuleu hi.\nHih bangdan thuthuk pen, Zogam kheng aa, pilsin, siamsin ten ong phukha toto in, Kawlmi lo limlim, ong netniam nopna uh ahi zong, kumpi I cihcih ong nencip-te gamtat diklo’na te ong mu toto uh hi. Tua ahih manin, Mandaly College aa siamsin masasa amau aituam hamphatna, a nuntakna ding tampi tak nusia in, minam aa ding nasem dingin, mat le hen thuak ngam, bawlsiat thuak ngam, luang kham in, amau sepzawh zahzah tawh a thahat lai hun hoih-te Gam le Minam aa ding piakhia-in, ma ong pangto ciatciat uh hi.\nHih munsan ah, Mandalay College kacih na-in, tua hun lai, Zogam lampan tan (10) zo limlim Mandalay ah kikah phot aa, tuapan, Yangon University te ah a zomto thei cihdan ahih man hi. Hih bangdan aa kipia khia ka sanggam tanau sungpan zong khat le nih kihel in, kei bel neu lai lua mahmah ka hih manin, amau kipiak khiatzawh na hangin, kei tumtak in, a na angtang ngei mahmah khat hing.\nMogok ah ka tan lang(KG) kipat lai; Mogok pen, amasa in Shan-te aa hi-in, Shan Gam sungah a om hi-aa, suang manpha a pian ciangin, Mandalay Division sungah ong guanziauh uh ahi hi. Ka khanpih sungpan, “Nga-tat-pia” cih min nei khat pen, gol pen ahih manin, khanpih teng khempeuh tungpan siah la hi. Thangkhoi pum (2) I neih leh, amah pum (1) piakkul cih dan hi. Amah bel a ki-thusiamsak aa ki-nei hiding hiven, ken zong kaneih peuhpeuh ii a lang no ong hawm ding; kei tung ah no khatciat in zong, na neih peuhpeuh uh, a lang ong pia ding cihdan hi.\nKhanpih khempeuh in kihta ahih manin, a neih peuhpeuh uh bel, a lang apia hamtang dan uh hi. Kei utlo in, ka piak kei leh ong vuaksawm. Ken bel innpan bangmah a puazo bel hilo in, nidang aa, bawngnawi-vui sikkeu neu nih khawng ip neu sung aa ka Nu’n ong guansak hi in, amah tua alang pia mawk leng bangmah cian nawnlo mawk ding hi in. Ong vuaziau leh zong, a tha in ken a zo ding bel hi lo in, Kawlngian ci ding I hiam, ong vualo kik-in, khanpih teng khempeuh tung thupia; khanpih ten zong amah kita in, a sawl bangmah aa, kei ong gawtbawl (bully) ngeingai uh.\nAmah a omlo’ ciang ka khanpih pawlkhat in ong thumkik, maiet-kik saisai uh. Zingsang khat, pai baih-in, “Nga-tat-pia” kiangah, ka moh neih khat a lang hawm in, “ ken, hihpen, phal tak-aa lawmta aa kong neihna tawh kong piak hi. Zawhthawh thu tawh nong nget-te peuhmah kong piak ding ki-phal zo ngeilo ding hing ka ci hi. Tua aa kipan, ken, ama tungah bangmah apia nawnlo suak ingh. Neu lai thu mangmawh hi.\nHun lui, hun-siat lai, langpan(Revolution) hun lai aa, gampua, Liberated Area(L.A) lam aa, gamvai Politics vei, a sem Kawl-te pawlkhat in, a genpi uh ahi, “Burma Da Kyat | Chin Da Kyat” acih sial uh, ka KG lai aa, ka “Nga-tat-pia”; khanpih khempeuh tungpan a lang la in, a ma aa, a lang, a khanpih-te a piapa peuh ong phawksak pahpah. A khanpih teng in, a ma piak a lang hawm lailai le uh bang a ngahmawk tam?\nKhat veivei, tuni ciangdong mah hi. Minam vai te ah I dinpih sinsen pen kician sakzo taktak lo hileng kilawm kasa hi. A hun, a mun, tawh kituak-in, ki-lem nading deihluat na tawh, khat veivei, “Chin pen Zomi hi. Zomi pen Chin hi. Chin le Zomi a kibang hi”, cihdan I zakha theizel hi.\nKhatvei vei I kibatna-te I zon thapaih ciang, a kibanglo peuh kibang tektek zaw in; I ki-gamla tektek zawthei hi. I kibatlo’na-te I telkim ciat ciang, I kibatna tampi peuh kileh muhkik zaw-in, ki-pumkhatna ong om theizaw hi.\nA ki-pumkhat thei ngiatlo, minam khat peuhpeuh pen, tua bang aa a ki-pumkhat theihlo’-na uh ahang(The Why) a om gige ahi hi. Tua ahang pen, thudang hilo in, I kibatlo’-na pawlkhat hang mah ana hi lel hi. Tua ahih manin, I Minam sungah, I ki pumkhat theih nading, I lunggulh ciat takpi-leh, I ki pumkhat theihlo’-na, I kibatlo’-na, “A Hang”, (The Why) pen kancian ciat-aa; I kibatlo’na-te ki-banglo mah hi cih I telzawh ding ong kisam masa ding hi.\nTua bang aa, I kibatlo’na-te om mah hi cih, I sanzawh khit ciang in, I kibatna tampi-te damdam in I mu pan ding hi. I kibatna le I kibatlo’na-te, om mah hi; I kibatna pen “hih” hi. I kibatlo’na pen “hih” hi. “Hih” teng ah I kibang hi. I kibatlo’na te sang in, I kibatna tamzaw hi. Tua a tamzaw I kibatna-te, a kibanglo’ nang le kei, I vekpi aa ding, a thupi penpen hi. Tua ahih manin, “ hih’ pen i vekpi aa ding; I letkip ding; I dapphah(Principle) pi hi” ; ci-aa I tel ciang, om hi cih I sanzawh ciang, ki-lemna ong om pan ding hi.\nGentehna: Hih lai a sim thei, a tel thei teng khempeuh pen, atamzaw, I bulpi kibang ding I hi phot hi. A simtheilo, a tello atamzaw leuleu zong, I minam kibatpihlo’ ong hipah ding hi. A sim thei, a tel thei teng khempeuh zong, ki-bangkim gailo ding I hi lai hi. Tua teng khempeuh I thupiit bawltheih hun, I kilem hun ong hiding aa, I thahat hun leh, I khanto’ hun ong hipan ding hi.\nTuhun teh, Kawlgam vai ah Revolution hun ong bei pianpian ta-in, Parliamentary (MP) hun ong hi ta aa; hunsiat lai aa, luangkham aa, minam aa ding a kipia khia, I minam sung aa, Politics lam a thei, a siam taktak, nidang aa (Sangnaupang-te) I cihcih te sangin, tu nainai aa, ong phulkhia pawlkhat ki-tulmawh peuhmah keei I hih manin, khat veivei, I kampau-te, I pau maa in, I ngaihsun takpi (Think) mah hiam cih kei mimal in, na ngaihsun khathei zel ingh.\nKawlgam Politics pen, a dangdang-te sang’ zai(complex) zaw tham’ in, Kawlmi-te ii lungsim luanzia Politics zong a thei takpi kisam hi. Gam khat sungah om gai ahih zenzen hangin, Kawlgam dinmun ah, khang lam aa hoihpen ding khat pen, sak lam aa ding, a hoihpen ong hikhinlo hi. Banghang ciam cihleh, a gam neite kibanglo aa; i ngeina, i dante kibanglo ahi hi. A picing zo naailo nasep nasa-te a vei a kin, a thu thei teng in a zun ding ahi aa; a semngei, a thei-te, khuak manpha tampi I neih-te dotbawl aa, sepkhop ding ahi zaw hi. “I am the wisest man alive, for I know one thing, and that is that I know nothing.” – Plato\nA tung aa, Plato’s paunak a om mah bangin, I theihlo’ lam tak I ki-telna in, pilna lianpi khat ana hi gige hi. I theih ciangciang thei-in, I theihlo’ tampi a om gige zong, I ki-phawkkhak ding kisam hi. Lian T. Pau\nPrevious: Thuthak tomkim ~ The Tedim Post (21 Sep)\nNext: Pasian nasem makai lawhcing hihtheih nading ~ Cin Khaw Mung\nSelfie Photo kizaih laitak alawmpa uh tuikiatlam phawkkhalo


url: =A Thi Zawk Kumh 100 Cing Numeino ~ Thu Tatuam (Siyin News)\nA Thi Zawk Kumh 100 Cing Numeino\nFriday, June 17, 2016 Knowledge 1 comment\nItaly ngam, Palermo panh Rosalia Lombardo kici numeino ii suani sia, December 13, 1918 hi in , December 6, 1920 ni in pneumonia natna taw thi hi.\nAthi ciang apianna pa khuangai leih ahikom, Alfredo Salafia kici taksa muat ngawl natu mummy zatui vawt thei pa kung pai atanu ii luanghawm sia amuat ngawl natu, atawntung a om thei natu hesuak ngen in thuum vangeau liang hi.\nAlfredo Salafia in vawtsak aa, tuni dong ma tua numeino kumh 2 sia ii luanghawm sia Italy ngam, Sicily , Palermo ah om nginge lai hi.\nUnknown June 18, 2016 at 7:53 AM\nKawl Ngam Thu (749)\nBlog Archive July (1) April (2) February (2) January (3) November (1) September (1) August (1) July (1) June (1) May (1) April (3) January (8) December (21) November (17) October (6) September (6) August (18) July (6) June (15) May (14) April (11) March (22) February (38) January (49) December (37) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (30) October (48) September (54) August (66) July (99) June (81) May (70) April (87) March (78) February (83) January (105) December (83) November (72) October (85) September (52) August (78) July (105) June (123) May (112) April (119) March (99) February (74) January (89) December (97) November (104) October (117) September (114) August (141) July (156) June (106) May (127) April (100) March (126) February (102) January (106) December (122) November (109) October (132) September (103) August (139) July (167) June (174) May (174) April (194) March (27)


url: =Upna tawh ka kalsuanna ~ CS Khai :: ZOMI DAILY\nposted on 10 July 2014 at 11:51 pm Lomkholna: CSKhai, News\n1994 kum in Tansawm (High School) A tawh ka zawh ciangin, Pasian hongsapna tung tawnin Laisiangtho sangkahin Pasian na sepding ka khensat hi. Sangkah na dingin Mizoram ah sum ka thalawh hangin tua sumte sangkah na ding in a cingzo ding hi deksuai lo hi. Pasian in Moses, Joshua te kiangah na khe in na sikna mun na gam kong suaksak ding hi, ci a hih manin ” ki sinding, kalsuan ding” ci in upna tawh sangkah dingin bang mah keng mello in Falam, Zomi Theological College ka va tunghi.\nMiten sangsum pia ziahziah in Uniform lei na ding pia ziahziah ta mah leh, khuakhal lama, guahtui hongpai ding ih ngak lah bangin Pasian vanguah ngak tha pai in, ka om hi. Sumpiak zawhloh na hangin, siate in tamveipi zum sungah hong sam uh a, maizumna tamveipi om hi. A hi zongin ka lungsim sungah hong suak khat om den a, Hongsam pain hong nusia lo ding, tu laitakin sum ka piakzawhloh hangin, a hun ciangin hongpia sak zo veve ding ci in, upna ka nei hi.\nNi taksim in Pasian kiangah thumna leh tauna tawh thu ngen in, ni le kha, kumte hong beiciangin Pasian in hong sik in B.Th. 1999 kumin ka na zo thei hi. Pasian kiangah, ” God, you are never late, but nearly late” ka ci hi. Topa aw, ziakai ngei kei teh, a hi zongin ziakai dektak teh ka ci hi.\nB.Th ka manciangin phazota hi. Haksa pipi in sangkah kul nawn kei ci in, sangkah ding peuh mah ngaihsut in ka neikha nawn kei hi. A hi zongin Kawlpi ah ZCLS meeting ka vakah ciangin, mi khat in Laisiangtho sang kahbeh ding gupna thu genbangin hong genpih hi. Ni tak 1, nitak 2 bang hong genpih hangin, sum neilopi a, sang zopding ka lungsung ah hong suak zolo hi. Ka ngaihsun zo kei hi.\nA hi zongin, a ni tak 3 na ciangin ” Topa thu ka dong hi. Topa aw, sumneilo pi a, na thu sin beh ding, hong ki genpih thapai, na deihna om a, nang hong sawl thapai ahi hiam?” ci in thu ka nget le, Pasian in B.Th na kah lai a, hongsikpa, Jehovah Jireh na theih lai hiam? hong cih ciangin, hi mah ei Topa ci in, Pasian muanna tawh sang zopkik ding ka khensat leuleu hi.\n2000 kum a kipan in MIT, Insein, Yangon ah M.Div. sin ka ki pan hi. Pasian muanna liuleu bek tawh, sangkah ding a, ki pai himawk a hihmanin haksatna tampi om hi. Nitak sim mahin Pasian ka to den hi. Topa aw, na thu sinbeh ding nong deihsak ahih leh a sumding, sponsor ding hongpia masa ve, ka ci hi. Pasian thusin ding sangkah ding takpi, sum le paai bang mah kenglo a, ka paiciangin, lamkal ah, ka tha hong nem mahmah a, Rev. Job Thawngno kammal kawmpak leng, Abraham in a tapa Isaak tawh Pasian biakpiakna neidingin Moreh muallam a zuattawh ki bang ka kisa a, lam ka pai kawmkawm in, kuama muh loin, ka khitui lamdungteng ah a kia hi.\nTua bangin ka paipai leh cidam in M.Div.ka zopna ding MIT, Insein ka tung ngawngaw thei hi. Insein, MIT ka tunciangin ka sum bawmsung ka et leh Ks. 200 lai dal khat na, na om lai hi. Ka sum neih bukpi hipah hi. Midangte, a diakdiak in ih sanggam Kachin te, sangnau pang a, theihsa, sumbawl, suangbawl mihau te bangin sum le paai pua zihziahin, zang ziahziah zo uh a, mi hing tektek, Pasian na sem tektek hampha diak si uh e, ci in ka eng mahmah hi.\nMIT ah Falam sangkah laimah bangin Upna bek tawh kalsuan ka hihmanin, lai haksat, sum haksat in nisim in lummeibangin hongtuam den ahih manin, maitai zawhna dingin, ni hong suak ngeilo tawh kibang hi. MIT, Insein ah Sum le paai beitam a, Upna tawh kalsuan theih lohna sangpawl ahihmanin, haksa ka sa mahmah hi. Ka lupna tungah khitui luangin thu ngenin Topa ka hopih zel hi.\nSum le paai haksa ka suak luat ciangin, Pasian ka to zel a, na khempeuh nang a hi ci in, na kammal in gen ah, nang a hitakpi le kong ngetnate hongpia ding hi cin a, ka ci thei zel hi. Haksatna sungpan in Pasianin gualzawhna ni le khate hong mu sak hi. Ni le kha te hong bei toto a, Pasian in a misiang tho te zangin, sang man nading in vai hong hawmsak hi. Cidam tak le lungkim huaitak in M.Div. ka zo thei hi.\n2006 kum in Holland gam (The Netherlands) ah M.Th (Cross-cultural Theology) sinding in ka pai thei hi. Pasian in na khempeuh hongsik a, sum le paai haksatna bang mah ka tuak kha kei hi. 2009 kum a kipan The University of Hamburg ah Dr. Theol. Program sin theihna ding Topa mahin vai hong hawmsak a, sum leh pai haksat na bangmah tuaklo in tu niciang dong sang ka kah thei hi.\nPasian in a lamdang takin hong sik ahihman in Pasian tung ah lungdam ka koh ciangin, Laisiangtho sangkah ding ka kipat lai, ka ki thawidan te ka lungsim mitkha in mu thei zel a, Pasian hang bek ahihna ka phawk hi. Upna lo tawh kua mah in Pasian lungkimsak zolo hi, Lstho in a cih mahbangin, Pasian lungkimna in, Amah ih up ngeungau na ahihi. A hi zongin, UPNA ih cih, ei hamciam zawhthu tawh a ki neizo hilo zeel a, Pasian mah in hong neihsak ciang bek a, a ki nei theipan hong hi kawikawi zel hi.\nUpna tawh kalsuan na hangin Pasian hongpiak lamdang thuphate pawl khat hong ki gelh a hihi. Hi bang thu a ki gelh ciangin ki phatsakna, kisak theihna le, kisialhnop man hi lo a, Upna tawh kalsuan na hangin, a ki ngah Pasian hongpiak thupha te pawl khat a gen nuam ih hi zaw hi. Lungdam, CS Khai (Bochum, Germany)\nPrevious: Kidophuai Malaysia khuahun (July 10, 2014)\nNext: ZAM Thupuak :: 13 July 2014\nSingapore Zomi Khuado Pawi 2014 Sapna\nZYA pan Coronavirus tawh kisai thuzaksakna